text:
“Tipita Nanu Limodzi”
“Anthu inu tipita nanu limodzi, chifukwa tamva kuti Mulungu ali ndi inu.”
NYIMBO: 65, 122
1, 2. (a) Kodi Yehova ananeneratu kuti m’nthawi yathu ino kudzachitika zinthu zotani? (b) Kodi m’nkhaniyi tikambirana mafunso ati? (Onani chithunzi pamwambapa.)
PONENA za nthawi yathu ino, Yehova analosera kuti: “Amuna 10 ochokera m’zilankhulo zonse za anthu amitundu ina adzagwira chovala cha munthu amene ndi Myuda ndi kunena kuti: ‘Anthu inu tipita nanu limodzi, chifukwa tamva kuti Mulungu ali ndi inu.’” (Zek. 8:23) Mofanana ndi amuna 10 otchulidwa mulembali, anthu amene akuyembekezera kudzakhala padziko lapansi ‘agwira chovala cha munthu amene ndi Myuda.’ Iwo amasangalala kwambiri kuchita zinthu mogwirizana ndi “Isiraeli wa Mulungu,” kapena kuti odzozedwa, podziwa kuti Yehova akudalitsa anthuwa.—Agal. 6:16.
2 Nayenso Yesu anasonyeza kuti anthu a Mulungu azidzachita zinthu mogwirizana kwambiri. Ananena kuti otsatira ake omwe adzapite kumwamba, ndi “kagulu ka nkhosa” ndipo odzakhala padzikoli ndi “nkhosa zina.” Koma anati onse adzakhala ‘m’gulu limodzi’ ndipo adzakhala “ndi m’busa mmodzi.” (Luka 12:32; Yoh. 10:16) Komabe mwina tingafunse kuti: (1) Kodi amene akuyembekeza kudzakhala padzikoli ayenera kudziwa mayina a odzozedwa onse amene alipo masiku ano? (2) Kodi Akhristu odzozedwa ayenera kudziona bwanji? (3) Munthu wina wamumpingo mwathu akayamba kudya zizindikiro pa Chikumbutso, kodi tiyenera kutani? (4) Kodi tiyenera kudandaula ngati chiwerengero cha anthu amene anadya zizindikiro chakwera? Tiyeni tikambirane mafunso amenewa.
KODI TIYENERA KUDZIWA MAYINA A ODZOZEDWA ONSE OMWE ALIPO?
3. N’chifukwa chiyani n’zosatheka kudziwa anthu amene adzakhale m’gulu la 144,000?
3 Kodi a nkhosa zina ayenera kudziwa mayina a odzozedwa onse a masiku ano? Ayi. Tikutero chifukwa chakuti munthu amene wadzozedwa amakhala kuti wangosankhidwa koma sizinatsimikizike kuti adzalandiradi mphoto yake. Satana amadziwanso zimenezi ndipo n’chifukwa chake amagwiritsa ntchito “aneneri onyenga” kuti ‘asocheretse osankhidwawo.’ (Mat. 24:24) Akhristu odzozedwa sadziwa ngati adzalandiredi mphoto yawo, mpaka pamene Yehova wawadinda chidindo chomaliza posonyeza kuti ndi oyenera kulandira mphotoyo. Yehova amachita zimenezi wodzozedwa wokhulupirika asanamwalire. Koma kwa odzozedwa amene angakhalebe ndi moyo, Yehova adzawadinda chidindochi “chisautso chachikulu” chitangotsala pang’ono kuyamba. (Chiv. 2:10; 7:3, 14) Choncho panopa n’zosatheka kudziwa anthu amene adzakhale m’gulu la 144,000. [1]
4. Popeza n’zosatheka kudziwa mayina a odzozedwa onse amene ali padzikoli, kodi a nkhosa zina ‘angapite nawo’ bwanji?
4 Popeza panopa n’zosatheka kudziwa mayina a odzozedwa onse, kodi a nkhosa zina ‘angapite nawo limodzi’ bwanji? Ulosi wa Zekariya uja umanena kuti anthu 10 “adzagwira chovala cha munthu amene ndi Myuda ndi kunena kuti: ‘Anthu inu tipita nanu limodzi, chifukwa tamva kuti Mulungu ali ndi inu.’” Ngakhale kuti lembali latchula “Myuda,” limasonyeza kuti mawuwa sakuimira munthu mmodzi koma gulu la odzozedwa. A nkhosa zina akudziwa zimenezi ndipo amatumikira Yehova limodzi ndi gululi. Sikuti amafunika kudziwa munthu aliyense m’gululi n’kumamutsatira. Yesu ndiye Mtsogoleri wathu ndipo Baibulo limati tiyenera kutsatira iye yekha basi.—Mat. 23:10.
KODI AKHRISTU ODZOZEDWA AYENERA KUDZIONA BWANJI?
5. Kodi odzozedwa ayenera kuganizira kwambiri mawu ati a Paulo, ndipo n’chifukwa chiyani?
5 Anthu amene amadya zizindikiro pa Chikumbutso ayenera kuganizira kwambiri zimene lemba la 1 Akorinto 11:27-29 limanena. (Werengani.) Kodi palembali Paulo ankatanthauza chiyani? Ankatanthauza kuti ngati wodzozedwa sakutumikira Mulungu mokhulupirika, ndiye kuti amadya zizindikiro “mosayenerera.” (Aheb. 6:4-6; 10:26-29) Lembali limathandizanso odzozedwa kukumbukira kuti ayenera kukhalabe okhulupirika kuti adzalandire mphoto yawo. Ayenera kuchita zimenezi mpaka ‘adzapeze mphoto ya chiitano cha Mulungu chopita kumwamba, chodzera mwa Khristu Yesu.’—Afil. 3:13-16.
6. Kodi Akhristu odzozedwa ayenera kumadziona bwanji?
6 Paulo anauza Akhristu odzozedwa kuti ‘aziyenda moyenera.’ Kodi angachite bwanji zimenezi? Iye anati: “Muziyenda modzichepetsa nthawi zonse, mofatsa, moleza mtima, ndiponso mololerana m’chikondi. Muziyesetsa ndi mtima wonse kusunga umodzi wathu pokhala mwamtendere umene uli ngati chomangira chotigwirizanitsa.” (Aef. 4:1-3) Mzimu wa Mulungu umathandiza munthu kuti akhale wodzichepetsa osati wonyada. (Akol. 3:12) Akhristu odzozedwa saganiza kuti mzimu woyera umawathandiza kwambiri kuposa a nkhosa zina. Sanenanso kuti amadziwa zinthu zina zapadera kapena ndi abwino kuposa ena. Iwo salimbikitsanso anthu ena kuti ayambe kudya zizindikiro chifukwa amadziwa kuti Yehova ndi amene amasankha odzozedwa.
7, 8. Kodi Akhristu odzozedwa sayembekezera chiyani, ndipo n’chifukwa chiyani?
7 Ngakhale kuti Akhristu odzozedwa amadziwa kuti ali ndi mwayi waukulu, safuna kuti anthu aziwapatsa ulemu wapadera. (Aef. 1:18, 19; werengani Afilipi 2:2, 3.) Mzimu wa Mulungu umawathandiza kudziwa kuti adzozedwa, koma sudziwitsa anthu onse za zimenezi. Choncho sadabwa ngati anthu ena zingawavute kukhulupirira kuti iwowo adzozedwa. Amadziwanso kuti Baibulo limalangiza Akhristu kuti asamangokhulupirira aliyense amene amati wapatsidwa udindo wapadera ndi Mulungu. (Chiv. 2:2) Odzozedwa akakumana ndi munthu, sanena kuti iwo ndi odzozedwa ngati njira yodzidziwikitsira. Popeza kuti safuna kupatsidwa ulemu wapadera, sakonda kuuza anthu zoti ndi odzozedwa kapena kukamba za mphoto yomwe adzalandire kumwamba.—1 Akor. 1:28, 29; werengani 1 Akorinto 4:6-8.
8 Komanso Akhristu odzozedwa sadziona kuti ali m’gulu lapadera kwambiri. Safufuzanso anthu ena amene ndi odzozedwa n’cholinga choti azicheza okhaokha kapena kuphunzira limodzi Baibulo. (Agal. 1:15-17) Amadziwa kuti izi n’zosagwirizana ndi mzimu woyera umene umathandiza kuti anthu onse a Mulungu azikhala mwamtendere komanso mogwirizana.—Werengani Aroma 16:17, 18.
KODI TIZICHITA BWANJI ZINTHU NDI ODZOZEDWA?
9. N’chifukwa chiyani tiyenera kusamala pochita zinthu ndi odzozedwa? (Onani bokosi lakuti, “ Chikondi ‘Sichichita Zosayenera.’”)
9 Kodi tizichita bwanji zinthu ndi anthu odzozedwa? Yesu anauza ophunzira ake kuti: “Nonsenu ndinu abale.” Ananenanso kuti: “Aliyense wodzikweza adzatsitsidwa, koma aliyense wodzichepetsa adzakwezedwa.” (Mat. 23:8-12) Choncho sitiyenera kupereka ulemu wapadera kwa anthu ena, ngakhale kwa abale odzozedwa a Khristu. Baibulo limatiuza kuti tiyenera kutsanzira chikhulupiriro cha anthu amene akutitsogolera, koma silinena kuti tiyenera kulemekeza munthu wina ngati kuti ndi mtsogoleri wathu. (Aheb. 13:7) N’zoona kuti Baibulo limanena kuti anthu ena ayenera kupatsidwa “ulemu waukulu.” Komabe anthuwo ayenera kupatsidwa ulemu osati chifukwa choti ndi odzozedwa koma chifukwa ‘amatsogolera bwino’ komanso “amachita khama kulankhula ndi kuphunzitsa.” (1 Tim. 5:17) Choncho odzozedwa akhoza kuchita manyazi abale ndi alongo akamawalemekeza kwambiri kuposa anthu ena. Komanso odzozedwa akamapatsidwa ulemu wapadera, mwina zingawavute kuti akhalebe odzichepetsa. (Aroma 12:3) Palibe Mkhristu amene angafune kuchita zinthu zimene zingapangitse kuti m’bale wina wa Yesu akhale wosakhulupirika.—Luka 17:2.
10. Kodi tingasonyeze bwanji kuti timalemekeza odzozedwa?
10 Kodi tingasonyeze bwanji kuti timalemekeza odzozedwa? Tizipewa kulowerera nkhani zimene sizikutikhudza. (1 Ates. 4:11; 2 Ates. 3:11) Mwachitsanzo, si bwino kuwafunsa mafunso monga lakuti, ‘Kodi munadziwa bwanji kuti mwadzozedwa?’ Tisamaganizenso kuti makolo, achibale komanso mwamuna kapena mkazi wa munthu wodzozedwa nayenso ndi wodzozedwa. Munthu sadzozedwa potengera banja limene wachokera. (1 Ates. 2:12) Tizipewanso kufunsa mwamuna kapena mkazi wa munthu wodzozedwa mafunso okhudza mmene amamvera akaganizira kuti sadzakhala limodzi ndi mnzakeyo m’Paradaiso. M’malo mowafunsa mafunso amene angawakhumudwitse, tiyenera kukhulupirira ndi mtima wonse kuti Yehova ‘adzatambasula dzanja lake ndi kukhutiritsa zokhumba za chamoyo chilichonse.’—Sal. 145:16.
11. Kodi tikamachita zinthu moyenera ndi odzozedwa tingapewe mavuto otani?
11 Tikamachita zinthu moyenera ndi odzozedwa timapewanso mavuto ena. Baibulo limanena kuti nthawi zina mumpingo mukhoza kupezeka “abale onyenga.” (Agal. 2:4, 5; 1 Yoh. 2:19) Abale onyengawa akhoza kunena kuti ndi odzozedwa. Komanso Akhristu ena odzozedwa angasiye kukhala okhulupirika. (Mat. 25:10-12; 2 Pet. 2:20, 21) Tikamapewa ‘kutamanda anthu’ sitidzakhumudwa kwambiri kapena kubwerera m’mbuyo ngati m’bale wodziwika bwino kapena amene wakhala Mkhristu kwa zaka zambiri wasiya kutumikira Yehova.—Yuda 16.
KODI TIZIDANDAULA CHIWERENGERO CHA ANTHU AMENE ANADYA ZIZINDIKIRO CHIKAKWERA?
12, 13. N’chifukwa chiyani sitiyenera kudandaula ngati chiwerengero cha anthu amene anadya zizindikiro pa Chikumbutso chikukwera?
12 Kwa zaka zambiri m’mbuyomu, chiwerengero cha anthu amene ankadya zizindikiro pa Chikumbutso chinkatsika. Koma pa zaka zingapo zapitazi, taona kuti chiwerengerochi chayambanso kukwera. Kodi tiyenera kudandaula ndi zimenezi? Ayi. Tiyeni tione zifukwa zake.
13 “Yehova amadziwa anthu ake.” (2 Tim. 2:19) Abale amene amawerenga anthu omwe adya zizindikiro pa Chikumbutso, sangadziwe amene ndi wodzozedwadi. Pa gulu la anthu amene adya zizindikirowo pamakhalanso ena amene sayenera kudya. Ena amene amadya zizindikiro, pakapita nthawi amasiya. Palinso ena amene saganiza bwino chifukwa cha matenda ndipo amadya zizindikiro poganiza kuti adzozedwa. Choncho sitikudziwa chiwerengero cholondola cha odzozedwa enieni amene atsala padzikoli.
14. Kodi Baibulo limati chiyani zokhudza chiwerengero cha odzozedwa amene adzakhale padzikoli chisautso chachikulu chikamadzayamba?
14 Odzozedwa azidzapezekabe m’madera ambiri padzikoli pa nthawi imene Yesu adzabwere kudzawatenga. Baibulo limati pa nthawiyo Yesu “adzatumiza angelo ake ndi kulira kwamphamvu kwa lipenga, ndipo adzasonkhanitsa osankhidwa ake kuchokera kumphepo zinayi, kuchokera kumalekezero a m’mlengalenga mpaka kumalekezero ena.” (Mat. 24:31) N’zoona kuti Malemba amanena kuti m’masiku otsiriza padzikoli padzakhala odzozedwa ochepa. (Chiv. 12:17) Komabe sanena kuti adzakhalapo angati chisautso chachikulu chikamadzayamba.
15, 16. Kodi tiyenera kukumbukira zotani zokhudza anthu amene Mulungu amawasankha kukhala m’gulu la 144,000?
15 Yehova amadzoza anthu pa nthawi imene waona kuti ndi yoyenera. (Aroma 8:28-30) Iye anayamba kusankha odzozedwa Yesu ataukitsidwa ndipo zikuoneka kuti Akhristu onse a m’nthawi ya atumwi anali odzozedwa. Kuchokera nthawi imeneyo kudzafika kumayambiriro kwa masiku otsiriza, anthu ambiri amene ankati ndi otsatira a Yesu anali Akhristu onyenga. Yesu ananena kuti anthuwa anali ngati “namsongole.” Komabe pa nthawiyo, Yehova anapitiriza kudzoza anthu ena ndipo Yesu anati amenewa anali ngati “tirigu.” (Mat. 13:24-30) M’masiku otsiriza ano, Yehova wakhalanso akusankha anthu oti akhale m’gulu la 144,000. [2] Ngati Mulungu wasankha kudzoza anthu ena m’masiku otsiriza kapena kumapeto kwake, tiyenera kungovomereza podziwa kuti nthawi zonse amachita zinthu mwanzeru. (Yes. 45:9; Dan. 4:35; werengani Aroma 9:11, 16.) [3] Tiyenera kusamala kuti tisakhale ngati antchito amene anayamba kudandaula chifukwa cha malipiro amene mbuye wawo anawapatsa. Anthuwo anadandaula chifukwa analandira malipiro ofanana ndi a anthu amene anayamba ntchito mochedwa.—Werengani Mateyu 20:8-15.
16 Sikuti onse amene akuyembekezera kudzapita kumwamba ali m’gulu la “kapolo wokhulupirika ndi wanzeru.” (Mat. 24:45-47) M’nthawi ya atumwi, Yehova ndi Yesu ankadyetsa anthu kudzera mwa anthu ochepa. Paja Akhristu odzozedwa ochepa okha ndi amene analemba nawo Malemba Achigiriki. Masiku anonso Akhristu odzozedwa ochepa ndi amene asankhidwa kuti azipereka chakudya chauzimu “pa nthawi yoyenera.”
17. Fotokozani mwachidule zimene taphunzira m’nkhaniyi.
17 Kodi taphunzira chiyani m’nkhaniyi? Taona kuti Yehova wasankha kuti pakhale magulu awiri a atumiki ake. Akhristu odzozedwa omwe ali ngati “Myuda” adzakhala ndi moyo kumwamba. Pomwe amene ali ngati “amuna 10” adzakhala ndi moyo padziko lapansi. Komabe Yehova amapereka malamulo ofanana kwa anthu a m’magulu awiri onsewa ndipo amafuna kuti onse akhale okhulupirika, odzichepetsa komanso ogwirizana. Onse ayenera kuchita zimene angathe kuti mumpingo muzikhala mtendere. Pamene mapeto akuyandikira, tiyeni tonse tipitirize kutsatira Khristu ndiponso kutumikira Yehova mogwirizana.
^ [1] (ndime 3) Lemba la Salimo 87:5, 6 limasonyeza kuti mwina m’tsogolo mayina a anthu onse amene azidzalamulira ndi Yesu kumwamba adzadziwika.—Aroma 8:19.
^ [2] (ndime 15) Ngakhale kuti lemba la Machitidwe 2:33 limasonyeza kuti Yehova amagwiritsa ntchito Yesu podzoza anthu, Yehova ndi amene amasankha anthuwo.
^ [3] (ndime 15) Kuti mudziwe zambiri, werengani “Mafunso Ochokera kwa Owerenga” mu Nsanja ya Olonda ya May 1, 2007, tsamba 30 mpaka 31.


c: text/html

text:
Zokhudza Malamulo
Eni Ake
© 2014 Watch Tower Bible and Tract Society of Pennsylvania, Inc. All rights reserved.
Webusaiti ino inapangidwa ndi bungwe la Watchtower Bible and Tract Society of New York, Inc. (“Watchtower”). Nkhani komanso zinthu zonse zimene zili pawebusaitiyi ndi za bungwe la Watch Tower Bible and Tract Society of Pennsylvania, Inc. kupatulapo ngati tasonyeza kuti zachokera kwina.
Zizindikiro
Zizindikiro za Adobe komanso Acrobat ndi za bungwe la Adobe Systems Incorporated. Ndipo zizindikiro za iTunes komanso iPod ndi za bungwe la Apple Inc. Zizindikiro zina zonse ndi za mabungwe amene asonyezedwawo.
Zoyenera Kutsatira Pogwiritsa Ntchito Webusaitiyi
Mfundo zimene zafotokozedwa m’munsimu ndi zimene muyenera kutsatira pogwiritsa ntchito webusaitiyi. Mukamagwiritsa ntchito webusaitiyi ndiye kuti mwavomereza kutsatira mfundo zonse zomwe zafotokozedwazo. Koma ngati simukugwirizana ndi mfundo zonse kapena zina mwa mfundozi, musagwiritse ntchito webusaitiyi.
Kodi ndi zinthu ziti zimene mungachite pawebusaitiyi? Mukhoza kuwerenga, kuonera, kupanga dawunilodi komanso kusindikiza nkhani, mabuku, nyimbo, zithunzi ndi mavidiyo kuti muzigwiritsa ntchito inuyo osati kuti mugulitse. Koma simukuyenera kuchita zinthu zimene zafotokozedwa m’munsizi komanso zinthu zilizonse zosemphana ndi malamulo a mmene mungagwiritsire ntchito webusaitiyi. Zinthu zimene simukuyenera kuchita ndi:
Kutenga zinthu za pawebusaitiyi n’kuika pa intaneti (kapena pawebusaiti ina, ngakhalenso pamalo ochezera pa Intaneti);
Kufalitsanso zinthu za pawebusaitiyi pogwiritsa ntchito mapulogalamu ena kapena kugwiritsa ntchito zinthu za pawebusaitiyi ngati mbali ya mapulogalamu ena a pakompyuta;
Kupanganso, kukopera, kapena kuchotsa zinthu zina za pawebusaitiyi n’cholinga chopanga malonda (ngakhale kuti simupeza phindu pa malondawo), kuphatikizapo kugawa mapulogalamu a pakompyuta amene aikidwa, kulumikizidwa kapena kupangidwa linki (kaya otheka kusinthidwa kapena osatheka kusinthidwa) pa webusaitiyi;
Kutsegula webusaitiyi n’cholinga chopanga ndi kufalitsa zinthu zokhudza mmene webusaitiyi inapangidwira, zogwiritsira ntchito pokonza webusaitiyi ndiponso pofuna kutenga mosayenera zinthu zina (zomwe zikuphatikizapo kutenga zinthu zambiri pofuna kuzifalitsa ndi dzina lanu, komanso kuchita zilizonse mosayenera) zomwe zili pawebusaitiyi;
Kugwiritsira ntchito molakwika webusaitiyi kapena zimene zaikidwapo, monga kutsegula webusaitiyi komanso kugwiritsa ntchito zimene zaikidwapo mosemphana ndi njira yovomerezeka yogwiritsira ntchito zinthuzo;
Kugwiritsira ntchito webusaitiyi m’njira imene ingayambitse mavuto kapena kulepheretsa anthu kulowa pawebusaitiyi; kapena kuigwiritsa ntchito m’njira iliyonse yosemphana ndi malamulo, yachinyengo, ndiponso yosayenera. Simukuyeneranso kugwiritsa ntchito webusaitiyi pofuna kuchita zinthu zosemphana ndi malamulo, zachinyengo ndiponso zosayenera;
Kugwiritsa ntchito webusaitiyi ndi cholinga chilichonse chokhudzana ndi zamalonda.
Chilango Chomwe Mungalandire
Bungwe la Watchtower lili ndi ufulu wochita zinthu zina zimene inuyo mwaletsedwa kuchita pawebusaitiyi. Koma ngati inuyo mwaphwanya mfundo zomwe zafotokozedwazi mwa njira iliyonse, bungwe la Watchtower ngati litaona kuti ndi koyenera likhoza kukupatsani chilango monga kukusiyitsani kaye kulowa pawebusaitiyi, kukuletsani kugwiritsa ntchito webusaitiyi, kupangitsa kuti makompyuta onse amene mumagwiritsirapo ntchito adiresi yanu ya IP asamathe kutsegula webusaitiyi, kuuza eni a kampani ya intaneti imene mumagwiritsa ntchito kuti akutsekeni n’cholinga choti musamathe kutsegula webusaitiyi. Ndipo ngati n’koyenera bungweli likhozanso kukutengerani kukhoti.
Kusintha Zoyenera Kutsatira
Bungwe la Watchtower likhoza kumasintha Zoyenera Kutsatira pa nkhani yogwiritsa ntchito webusaitiyi. Mfundo zatsopano Zoyenera Kutsatira zidzayamba kugwira ntchito zikangoikidwa pawebusaitiyi. Tikukupemphani kuti muziona tsamba la Zoyenera Kutsatira kawirikawiri n’cholinga choti muzidziwa zimene zasintha.
Khoti Lozenga Mlandu
Mukalephera kutsatira Mfundo Zoyenera Kutsatirazi ndipo ngati pakufunika kukutengerani kukhoti, mlanduwo udzazengedwa motsatira malamulo a State of New York, U.S.A., ngakhale malamulowa atakhala osiyana ndi a m’dziko lanu. Komanso mlandu udzazengedwera kukhoti la ku State of New York, U.S.A.
Ngati Mfundo Ina Siikufunika Kutsatiridwa
Ngati khoti lanena kuti mfundo imodzi pa mfundo zoyenera kutsatira pogwiritsa ntchito webusaitiyi, sikugwira ntchito, ndi yoti munthu sangaimbidwe nayo mlandu ataiphwanya kapena ndi yosemphana ndi malamulo, mfundo zina zonse zipitiriza kugwira ntchito ndipo muyenera kuzitsatira. Munthu ataphwanya mfundo ina ndipo bungwe la Watchtower lasankha kuti lisamuimbe mlandu kapena kumutengera kukhoti, sizikutanthauza kuti mfundoyo yasiya kugwira ntchito kapenanso kuti bungweli lilibe ufulu woimba mlandu munthuyo.
Mgwirizano
Mfundo Zoyenera Kutsatira zomwe zafotokozedwazi ndi mgwirizano wa inuyo ndi bungwe la Watchtower pa nkhani ya mmene mungagwiritsire ntchito webusaitiyi, ndipo zikulowa m’malo mwa mgwirizano umene munapanga m’mbuyomu ndi bungweli pa nkhani yogwiritsa ntchito webusaitiyi.

robotstxt: allowed

filter: keep


text:
MOYO WATHU WA CHIKHRISTU
Kuphunzitsa Choonadi
Kuyambira m’mwezi wa September, Ndandanda ya Utumiki Komanso Moyo Wathu Wachikhristu izidzakhala ndi chitsanzo cha mmene tingalalikirire cha mutu wakuti, “Kuphunzitsa Choonadi.” Cholinga cha chitsanzochi ndi kutithandiza kuti tizifotokoza mfundo inayake ya m’Baibulo pogwiritsa ntchito funso komanso lemba.
Tikaona kuti munthu ali ndi chidwi, tikhoza kumupatsa buku kapena kumuonetsa vidiyo ya pa jw.org. Tiyeni tiziyesetsa kubwerera mwachangu kwa anthu onse amene akufuna kudziwa zambiri kuti tikakambirane nawo funso limene tinawasiyira. Chitsanzo chilichonse komanso nkhani za ophunzira zizichokera m’mfundo zachidule za m’buku la Zimene Baibulo Limaphunzitsa. Choncho tikhozanso kuona m’bukuli kuti tidziwe mafunso ena owonjezera komanso Malemba ena oti tidzagwiritse ntchito ulendo wotsatira. M’bukuli tikhozanso kupeza Malemba oti tidzagwiritse ntchito tikamadzaphunzira ndi munthu pogwiritsa ntchito Baibulo lokha.
Pali njira imodzi yokha yopita ku moyo wosatha. (Mat. 7:13, 14) Choncho tikamalalikira anthu a zipembedzo zosiyanasiyana komanso ochokera kosiyanasiyana, tiyenera kumafotokoza mfundo za m’Baibulo m’njira yoti ziwafike pamtima kuti ayambe kuyenda panjira imeneyi. (1 Tim. 2:4) Tikayesetsa kuzolowera kumalalikira anthu pogwiritsa ntchito chitsanzochi, tidzakhala aluso kwambiri ndipo tidzakhala aphunzitsi ‘ophunzitsa ndi kufotokoza bwino mawu a choonadi.’ Zimenezi zidzachititsa kuti tizisangalala kwambiri ndipo tidzathandiza anthu ochuluka kudziwa mfundo zolondola zomwe zimapezeka m’Baibulo.—2 Tim. 2:15.


text:
MUTU 104
Kodi Ayuda Anakhulupirira Yesu Atamva Mulungu Akulankhula?
ANTHU AMBIRI ANAMVA MAWU A MULUNGU
ZIMENE ZIDZACHITITSE KUTI ANTHU AWERUZIDWE
Pamene Yesu anali kukachisi, Lolemba pa Nisani 10, ananena za imfa yake. Chifukwa chodera nkhawa mmene imfa yake idzakhudzire dzina la Mulungu, Yesu ananena kuti: “Atate lemekezani dzina lanu.” Kenako panamveka mawu amphamvu ochokera kumwamba omwe anayankha zimene Yesu ananena kuti: “Ndalilemekeza ndipo ndidzalilemekezanso.”—Yohane 12:27, 28.
Anthu amene anali pafupi anadabwa kwambiri. Ena ankaganiza kuti amva kugunda kwa bingu pomwe ena ananena kuti: “Mngelo walankhula naye.” (Yohane 12:29) Koma anthuwo anali atamva Yehova akulankhula. Kameneka sikanali koyamba kuti anthu amve Mulungu akulankhula zinthu zokhudza Yesu.
Zaka zitatu ndi hafu m’mbuyomo, pa nthawi ya ubatizo wa Yesu, Yohane M’batizi anamva Mulungu akulankhula za Yesu kuti: “Uyu ndiye Mwana wanga wokondedwa, amene ndimakondwera naye.” Kenako mwambo wa Pasika wa mu 32 C. E. utachitika, Yesu anasandulika ndipo zimenezi zinachitika Yakobo, Yohane ndi Petulo akuona. Pa nthawiyi anthu atatuwa anamva Mulungu akulankhula kuti: “Uyu ndiye Mwana wanga wokondedwa, amene ndikukondwera naye, muzimumvera.” (Mateyu 3:17; 17:5) Koma pa nthawi yachitatuyi m’pamene anthu ambiri anamva Yehova akulankhula.
Ndiyeno Yesu ananena kuti: “Sikuti mawu amenewa amveka chifukwa cha ine ayi, koma chifukwa cha inu.” (Yohane 12:30) Choncho mawu a Mulunguwa anatsimikizira kuti Yesu ndi Mwana wa Mulungu yemwenso ndi Mesiya amene anthu ankamuyembekezera.
Yesu anakhala wokhulupirika pa nthawi yonse imene anali ndi moyo padziko lapansi. Chifukwa cha zimenezi anapereka chitsanzo kwa anthu komanso anatsimikizira kuti Satana Mdyerekezi, yemwe ndi wolamulira wa dzikoli, ayenera kuwonongedwa. Yesu ananena kuti: “Tsopano dziko ili likuweruzidwa, wolamulira wa dzikoli aponyedwa kunja tsopano.” Imfa ya Yesu siinasonyeze kuti wagonjetsedwa ndi Satana koma inasonyeza kuti wapambana. Tikutero chifukwa Yesuyo anafotokoza kuti: “Koma ine ndikadzakwezedwa m’mwamba padziko lapansi, ndidzakokera anthu osiyanasiyana kwa ine.” (Yohane 12:31, 32) Imfa ya Yesu inachititsa kuti Yesuyo akoke anthu ambiri ndipo zimenezi zinatsegulira anthuwo mwayi woti adzapeze moyo wosatha.
Yesu atanena zoti ‘adzakwezedwa m’mwamba,’ anthuwo anati: “Ife tinamva m’Chilamulo kuti Khristu adzakhala kosatha. Nanga inu mukunena bwanji kuti Mwana wa munthu adzakwezedwa m’mwamba? Kodi Mwana wa munthu ameneyo ndani?” (Yohane 12:34) Anthu ambiri sanavomereze kuti Yesu ndi Mwana weniweni wa munthu kapena kuti Mesiya amene Mulungu analonjeza. Iwo sanavomereze zimenezi ngakhale kuti panali umboni wokwanira komanso kuti anamva Mulungu akulankhula.
Yesu ananenanso kuti iye ndi “kuwala” ngati mmene ananenera nthawi ina m’mbuyomo. (Yohane 8:12; 9:5) Iye anauza anthuwo kuti: “Kuwala kukhalabe pakati panu kanthawi pang’ono. Yendani pamene kuwalako mudakali nako, kuti mdima usakugwereni, . . . Pamene kuwala mudakali nako, sonyezani chikhulupiriro mwa kuwalako, kuti mukhale ana ake a kuwala.” (Yohane 12:35, 36) Yesu atangolankhula zimenezi anachoka chifukwa nthawi yoti aphedwe inali isanakwane. Tsikuli linali Nisani 10 ndipo Yesu ankayenera ‘kukwezedwa m’mwamba’ kapena kuti kupachikidwa pamtengo pa nthawi ya Pasika pa Nisani 14.—Agalatiya 3:13.
Pa nthawi yonse imene Yesu ankachita utumiki wake Ayuda ambiri sanafune kumukhulupirira ndipo zimenezi zinkakwaniritsa ulosi umene Yesaya analemba. Yesaya ananeneratu kuti maso a anthu adzachita khungu ndipo mitima yawo idzauma moti anthuwo sadzatembenuka n’kuchira. (Yesaya 6:10; Yohane 12:40) Ayuda ambiri anakana kwa mtuwagalu umboni wotsimikizira kuti Yesu ndiye Mpulumutsi amene analonjezedwa komanso kuti iye ndiye njira yopezera moyo.
Panali anthu ena ngati Nikodemo, Yosefe wa ku Arimateya komanso olamulira ena ambiri amene ‘anakhulupirira’ Yesu. Koma kodi anthu amenewa anachitadi zinthu zosonyeza kuti ankakhulupiriradi Yesu kapena anabwerera m’mbuyo mwina chifukwa choopa kuchotsedwa m’sunagoge kapena chifukwa ‘chokonda kwambiri ulemerero wa anthu’?—Yohane 12:42, 43.
Yesu anafotokoza zimene zimachitika ngati munthu wayamba kumukhulupirira. Iye anati: “Wokhulupirira ine sakhulupirira ine ndekha, komanso amakhulupirira iye amene anandituma ine. Amene wandiona ine waonanso amene anandituma.” Mfundo zimene Mulungu anauza Yesu kuti aphunzitse komanso zimene anapitiriza kulalikira zinali zofunika kwambiri moti Yesuyo ananena kuti: “Aliyense wondinyalanyaza ndi kusalandira mawu anga, ali naye mmodzi womuweruza. Mawu amene ine ndalankhula ndi amene adzamuweruze pa tsiku lomaliza.”—Yohane 12:44, 45, 48.
Kenako Yesu anamaliza ndi kunena kuti: “Sindinalankhulepo zongoganiza pandekha, koma Atate amene ananditumawo anandipatsa lamulo pa zimene ndiyenera kunena ndi zimene ndiyenera kulankhula. Komanso ndikudziwa kuti lamulo lake limatanthauza moyo wosatha.” (Yohane 12:49, 50) Yesu ankadziwa kuti sipapita nthawi yaitali asanapereke moyo wake ngati nsembe yoombola anthu amene amamukhulupirira.—Aroma 5:8, 9.
Onaninso
Kufika kwa Mesiya
Kodi Yehova anagwiritsa ntchito bwanji angelo ndi Yohane M’batizi pofuna kuti anthu adziwe kuti Yesu ndi Mesiya? Kodi Yehova anasonyeza bwanji kuti Mwana wake ndi Mesiya?


text:
ZIMENE BAIBULO LIMANENA
Dziko Lapansi
Kodi Mulungu analengeranji dzikoli?
“Yehova, . . . amene anaumba dziko lapansi, . . . amene sanalilenge popanda cholinga, amene analiumba kuti anthu akhalemo.”—Yesaya 45:18.
ZIMENE ANTHU AMANENA
Anthu ena amanena kuti dzikoli silinachite kulengedwa. Komanso zipembedzo zina zimaphunzitsa kuti dziko lapansili ndi malo odikirira, amene Mulungu amayesera anthu kuti aone ngati ali oyenera kupita kumwamba kapena kukalangidwa kumoto.
ZIMENE BAIBULO LIMANENA
Baibulo limati: “Mulungu analenga kumwamba ndi dziko lapansi.” (Genesis 1:1) Mulungu anauza anthu oyambirira kuti: “Muberekane, muchuluke, mudzaze dziko lapansi, ndipo muliyang’anire. Muyang’anirenso . . . cholengedwa chilichonse chokwawa padziko lapansi.” (Genesis 1:28) Sichinali cholinga cha Mulungu kuti anthuwa adzafe. Anthu anayamba kufa chifukwa cha kusanamvera. (Genesis 2:17) Choncho, Mulungu analenga dziko lapansili kuti anthu azikhalamo mpaka kalekale. Iye ankafuna kuti anthu omvera adzaze padzikoli ndipo azilisamalira mpaka kalekale.
Kodi dziko lapansili lidzawonongedwa?
“Mwakhazikitsa dziko lapansi pamaziko olimba. Silidzagwedezeka mpaka kalekale, mpaka muyaya.”—Salimo 104:5.
ZIMENE ANTHU AMANENA
Asayansi amanena kuti pali zinthu zosiyanasiyana zomwe zingadzawononge dzikoli kapena zomwe zidzapangitse kuti padzikoli pasakhalenso anthu. Iwo amati mwina dziko lapansili lidzawombana ndi miyala ya mlengalenga kapena nyenyezi inayake. Amatinso mwina dzikoli lidzawonongeka chifukwa cha kutentha kwa padziko lonse, kuphulika kwa mapiri kapena dzuwa lidzasiya kuwalira padzikoli. Asayansiwa amanenanso kuti zinthu zina zomwe zingadzawononge dzikoli ndi monga nkhondo ya mabomba a nyukiliya kapena zigawenga zidzagwiritsa ntchito tizilombo todwalitsa.
ZIMENE BAIBULO LIMANENA
Cholinga cha Mulungu chokhudza dziko lapansili sichinasinthe. Baibulo limati: “Dziko lapansi lidzakhalapobe mpaka kalekale.” (Mlaliki 1:4) Komanso limanena kuti anthu adzakhala padziko lapansili mpaka kalekale. Limati: “Olungama adzalandira dziko lapansi, ndipo adzakhala mmenemo kwamuyaya.”—Salimo 37:29.
N’CHIFUKWA CHIYANI KUDZIWA ZIMENEZI N’KOFUNIKA?
Maganizo akuti dziko lapansili lidzawonongedwa achititsa kuti anthu aziwononga zinthu zachilengedwe. Apangitsanso anthu ena kukhala ndi moyo wosaganizira za mawa, chifukwa chosadziwa zinthu zabwino zomwe zidzachitike m’tsogolo. Koma munthu amene akudziwa kuti tidzakhala padzikoli mpaka kalekale, amachita zinthu zimene zingathandize iyeyo ndi banja lake, panopa komanso m’tsogolo.
Kodi kwathu si padzikoli koma kumwamba?
“Kunena za kumwamba, kumwamba ndi kwa Yehova. Koma dziko lapansi analipereka kwa ana a anthu.”—Salimo 115:16.
ZIMENE ANTHU AMANENA
Ambiri amakhulupirira kuti anthu onse abwino amapita kumwamba.
ZIMENE BAIBULO LIMANENA
Kumwamba ndi kwa Mulungu, anthu kwawo ndi padziko lapansi. Baibulo limanena za “dziko lapansi lokhalamo anthu limene likubweralo.” (Aheberi 2:5) Yesu ndi amene anali munthu woyamba kupita kumwamba, ndipo Baibulo limasonyeza kuti kagulu kochepa ka anthu osankhidwa kadzapita kumwamba. Kodi anthuwa adzapita kumwamba kukatani? Baibulo limanena kuti iwo limodzi ndi Yesu “adzakhala mafumu olamulira dziko lapansi.”—Chivumbulutso 5:9, 10; Luka 12:32; Yohane 3:13.
N’CHIFUKWA CHIYANI KUDZIWA ZIMENEZI N’KOFUNIKA?
Chikhulupiriro choti anthu onse abwino adzapita kumwamba n’chosagwirizana ndi zimene Baibulo limanena. Mulungu atatenga anthu onse abwino n’kupita nawo kumwamba, zingasonyeze kuti walephera kukwaniritsa cholinga chake chokhudza dziko lapansi. Zingasonyezenso kuti zimene analonjeza zoti anthu adzakhala ndi moyo padziko lapansi kwamuyaya, sizidzachitika. Koma tikudziwa kuti Mulungu adzakwaniritsa cholinga chake chokhudza dziko lapansi komanso anthu. Baibulo limati: “Yembekezera Yehova, ndi kusunga njira zake, ndipo adzakukweza kuti ulandire dziko lapansi.”—Salimo 37:34.
Onaninso
Kodi Pali Chifukwa Chilichonse Chimene Mulungu Analengera Dziko Lapansili?
Kodi Mulungu adzakwaniritsa cholinga chakechi?


text:
4 Ana a Yuda anali Perezi,+ Hezironi,+ Karami,+ Hura,+ ndi Sobala.+2 Reyaya+ mwana wa Sobala anabereka Yahati. Yahati anabereka Ahumai ndi Lahadi. Amenewa ndiwo anali mabanja a Azorati.+3 Tsopano awa ndiwo ana a bambo wa Etami:+ Yezereeli,+ Isima, Idibasi, (dzina la mlongo wawo linali Hazeleleponi,)4 Penueli bambo wa Gedori,+ ndi Ezeri bambo wa Husa. Amenewa ndiwo anali ana a Hura+ mwana woyamba wa Efurata, ndipo Hura anali bambo wa Betelehemu.+5 Ashari+ bambo wa Tekowa+ anali ndi akazi awiri, Hela ndi Naara.6 M’kupita kwa nthawi Naara anam’berekera Ahuzamu, Heferi, Temeni, ndi Hahasitari. Amenewa ndiwo anali ana a Naara.7 Ana a Hela anali Zereti, Izara, ndi Etani.8 Kozi anabereka Anubu, Zobeba, ndi mabanja a Ahaheli mwana wa Harumu.9 Yabezi+ anali wolemekezeka kwambiri+ kuposa abale ake, ndipo mayi ake ndiwo anamutcha Yabezi,* chifukwa anati: “Ndam’bereka ndikumva ululu.”+10 Tsopano Yabezi anayamba kuitana Mulungu+ wa Isiraeli, kuti: “Mukandidalitsa+ ndi kukulitsa dziko langa,+ ndipo dzanja lanu+ likakhala nane, komanso mukanditeteza ku tsoka,+ kuti lisandivulaze,+ . . .” Choncho Mulungu anakwaniritsa zimene iye anapempha.+11 Kelubu m’bale wake wa Suha anabereka Mehiri, yemwe anali bambo wa Esitoni.12 Esitoni anabereka Beti-rafa, Paseya, ndi Tehina bambo wa Iri-nahasi. Amenewa anali amuna a ku Reka.13 Ana a Kenazi+ anali Otiniyeli+ ndi Seraya, ndipo mwana wa Otiniyeli anali Hatati.14 Meyonatai anabereka Ofira. Seraya anabereka Yowabu bambo wa Ge-harasimu,* chifukwa iwo anakhala amisiri.+15 Ana a Kalebe+ mwana wa Yefune+ anali Iru, Ela, ndi Naamu. Mwana wa Ela anali Kenazi.16 Ana a Yehaleleli anali Zifi, Zifa, Tiriya, ndi Asareli.17 Ana a Ezira anali Yeteri, Meredi, Eferi, ndi Yaloni. Mkaziyo anabereka Miriamu, Samai, ndi Isiba bambo wa Esitemowa.+18 Mkazi wake wachiyuda anabereka Yeredi bambo wa Gedori, Hiberi bambo wa Soko, ndi Yekutieli bambo wa Zanowa. Amenewa anali ana a Bitiya mwana wamkazi wa Farao, amene Meredi anam’kwatira.19 Ana a mkazi wa Hodiya, mlongo wake wa Nahamu, anali bambo wa Keila+ Mgarimi, ndi Esitemowa Mmaakati.20 Ana a Shimoni anali Aminoni, Rina, Beni-hanani, ndi Tiloni. Ana a Isi anali Zoheti ndi Beni-zoheti.21 Ana a Shela+ mwana wa Yuda anali Ere bambo wa Leka, Laada bambo wa Maresha, ndi mabanja a nyumba ya anthu ogwira ntchito yopanga nsalu zabwino kwambiri,+ a nyumba ya Asibeya,22 Yokimu, amuna a ku Kozeba, Yowasi, ndi Sarafa, (amenewa anakwatira akazi achimowabu),+ ndi Yasubi-lehemu. Nkhani zimenezi zachokera m’zolembedwa zakale.+23 Iwo anali oumba zinthu+ okhala ku Netaimu ndi ku Gedera. Ankakhala kumeneko n’kumagwirira ntchito mfumu.+24 Ana a Simiyoni anali Nemueli,+ Yamini,+ Yaribi, Zera, ndi Shauli.+25 Shauli anabereka Salumu, Salumu anabereka Mibisamu, Mibisamu anabereka Misima,26 Misima anabereka Hamueli, Hamueli anabereka Zakuri, Zakuri anabereka Simeyi.27 Simeyi anali ndi ana aamuna 16 ndi ana aakazi 6, koma abale ake analibe ana ambiri. Palibe banja lawo lililonse limene linali ndi ana ambiri ngati mabanja a ana a Yuda.+28 Iwo anapitiriza kukhala ku Beere-seba,+ ku Molada,+ ku Hazara-suali,+29 ku Biliha,+ ku Ezemu,+ ku Toladi,+30 ku Betuele,+ ku Horima,+ ku Zikilaga,+31 ku Beti-marikaboti, ku Hazara-susimu,+ ku Beti-biri, ndi ku Saaraimu.+ Imeneyi inali mizinda yawo kufikira pamene Davide anayamba kulamulira.32 Midzi yawo inali Etami, Aini, Rimoni, Tokeni, ndi Asani.+ Mizinda isanu.33 Midzi yawo yonse yozungulira mizinda imeneyi inakafika mpaka ku Baala.+ Awa anali malo awo okhala ndi mndandanda wa mayina awo wotsatira makolo.34 Ana ena a Simiyoni anali: Mesobabu, Yameleki, Yosa mwana wa Amaziya,35 Yoweli, Yehu mwana wa Yosibiya, Yosibiya mwana wa Seraya, Seraya mwana wa Asieli,36 Elioenai, Yaakoba, Yesohaya, Asaya, Adieli, Yesimieli, Benaya,37 Ziza mwana wa Sifi, Sifi mwana wa Aloni, Aloni mwana wa Yedaya, Yedaya mwana wa Simuri, ndi Simuri mwana wa Semaya.38 Amene atchulidwa mayinawa anali atsogoleri pamabanja awo,+ ndipo banja la makolo awo linakula kwambiri.39 Iwo anapita kuchipata cha mzinda wa Gedori mpaka kukafika kum’mawa kwa chigwa, kukafuna msipu wa ziweto zawo.40 Pomaliza pake anapeza msipu wabwino kwambiri,+ ndipo dzikolo linali lalikulu. Linali pa mtendere, lopanda chosokoneza chilichonse,+ chifukwa anthu amene ankakhala kumeneko kale anali mbadwa za Hamu.+41 Anthu otchulidwa mayinawa anapita kumeneko m’masiku a Hezekiya+ mfumu ya Yuda n’kukagwetsa+ mahema a Ahamu, n’kupha Ameyuni amene anali kumeneko. Anawawononga+ anthuwo, ndipo iwo kulibe mpaka lero. Kenako iwo anayamba kukhala kumeneko m’malo mwawo, chifukwa kunali msipu+ wa ziweto zawo.42 Pakati pawo panali ana ena a Simiyoni, amuna okwana 500, amene anapita kuphiri la Seiri.+ Atsogoleri awo anali Pelatiya, Neariya, Refaya, ndi Uziyeli ana a Isi.43 Iwo anapha Aamaleki+ otsala omwe anathawa, ndipo akukhala kumeneko mpaka lero.
Mawu a M'munsi
^ Dzina limeneli likuchokera ku mawu amene m’Chiheberi amatanthauza “ululu.”


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
11 Tsopano Ataliya,+ mayi wa Ahaziya+ ataona kuti mwana wake wafa, anapha ana onse achifumu.+
2 Koma Yehoseba+ mwana wamkazi wa Mfumu Yehoramu, mlongo wake wa Ahaziya, anaba Yehoasi+ mwana wamwamuna wa Ahaziya, pakati pa ana aamuna a mfumu amene anayenera kuphedwa. Anatenga Yehoasi pamodzi ndi mlezi wake n’kukamubisa+ m’chipinda chamkati chogona kuti Ataliya asamuone, moti sanaphedwe.
3 Anapitiriza kubisidwa m’nyumba ya Yehova zaka 6, pamene Ataliya anali kulamulira dzikolo.+
4 M’chaka cha 7, Yehoyada+ anatumiza uthenga kwa atsogoleri a magulu a asilikali 100 olondera mfumu Achikariya,+ ndiponso kwa atsogoleri a magulu a asilikali 100 othamanga.+ Anawaitanitsa kuti abwere kwa iye kunyumba ya Yehova ndipo anachita nawo pangano+ n’kuwalumbiritsa+ kunyumba ya Yehova. Kenako anawaonetsa mwana wa mfumu uja.
5 Ndiyeno anawalamula kuti: “Muchite izi: Gawo limodzi mwa magawo atatu a inu lidzabwere pa tsiku la sabata kudzalondera nyumba ya mfumu mosamala.+
6 Gawo lina limodzi mwa magawo atatu a inu lidzakhale pachipata+ chotchedwa Maziko, ndipo gawo linanso limodzi mwa magawo atatu a inu lidzakhale pachipata kumbuyo kwa asilikali othamanga. Muzidzasinthana kulondera mosamala nyumbayo.+
7 Magulu awiri a inu amene adzatuluke pa sabata asadzachoke. Onsewa adzalondere mosamala nyumba ya Yehova poteteza mfumu.
8 Mudzaizungulire mfumuyo kumbali zonse, aliyense atatenga zida zake m’manja, ndipo aliyense wolowa pakati pa mizere ya anthu adzaphedwe. Muzidzakhala limodzi ndi mfumuyo ikamatuluka ndiponso ikamalowa.”
9 Atsogoleri a magulu a asilikali 100+ anachita mogwirizana ndi zonse zimene wansembe Yehoyada analamula. Choncho, aliyense anatenga amuna ake amene anali kulowa pa sabata,+ pamodzi ndi amene anali kutuluka pa sabata, n’kupita kwa wansembe Yehoyada.
10 Tsopano wansembeyo anapatsa atsogoleri a magulu a asilikali 100 aja mikondo ndi zishango zozungulira za Mfumu Davide, zomwe zinali m’nyumba ya Yehova.+
11 Asilikali othamanga+ anaimirira, aliyense atatenga zida zake m’manja, kuyambira kumbali yakumanja ya nyumbayo mpaka kukafika kumbali yakumanzere ya nyumbayo, pafupi ndi guwa lansembe+ ndiponso pafupi ndi nyumbayo. Anazungulira mfumuyo kumbali zonse.
12 Kenako anatulutsa mwana+ wa mfumu uja. Atatero anamuveka chisoti chachifumu+ n’kuika mpukutu wa Chilamulo cha Mulungu pamutu pake.+ Chotero anamulonga ufumu+ n’kumudzoza.+ Ndiyeno anayamba kuwomba m’manja+ n’kumanena kuti: “Mfumu ikhale ndi moyo wautali!”+
13 Ataliya atamva anthu akuchita phokoso komanso akuthamanga, nthawi yomweyo anapita kwa anthu amene anali panyumba ya Yehova.+
14 Atafika anaona mfumu itaimirira pafupi ndi chipilala+ malinga ndi mwambo wawo. Anaonanso atsogoleri a asilikali ndi anthu oimba malipenga+ ali pafupi ndi mfumuyo, ndipo anthu onse a m’dzikolo anali kusangalala+ ndi kuimba malipenga. Nthawi yomweyo Ataliya+ anang’amba zovala zake n’kuyamba kukuwa kuti: “Mwandichitira chiwembu! Mwandichitira chiwembu!”+
15 Koma wansembe Yehoyada analamula atsogoleri a magulu a asilikali 100, kapena kuti asilikali osankhidwa,+ kuti: “M’chotseni pakati pa mizere ya anthu! Aliyense amene angam’tsatire pambuyo pake aphedwe ndi lupanga!”+ Popeza wansembeyo anali atanena kuti: “Muonetsetse kuti asaphedwere m’nyumba ya Yehova.”
16 Choncho anamugwira n’kumutulutsira pakhomo la kunyumba ya mfumu+ lolowera mahatchi,+ ndipo anam’phera pamenepo.+
17 Kenako Yehoyada anachita pangano+ pakati pa Yehova,+ mfumu,+ ndi anthu, kuti anthuwo azisonyeza kuti ndi anthu a Yehova. Anachitanso pangano pakati pa mfumu ndi anthuwo.+
18 Pambuyo pake, anthu onse a m’dzikolo anapita kukachisi wa Baala n’kukagwetsa maguwa ake ansembe.+ Mafano ake anawaphwanyaphwanya,+ ndipo Mateni+ wansembe wa Baala anamupha patsogolo pa maguwa ansembewo.+
Kenako wansembe Yehoyada anaika anthu kuti aziyang’anira nyumba ya Yehova.+
19 Atatero anauza atsogoleri a magulu a asilikali 100, asilikali olondera mfumu Achikariya,+ asilikali othamanga,+ ndi anthu onse a m’dzikolo, kuti aperekeze mfumuyo kuchokera kunyumba ya Yehova. Anthuwo anadzera njira ya pachipata+ cha asilikali othamanga, mpaka anafika kunyumba ya mfumu. Kenako mfumuyo inakhala pampando wachifumu+ wa mafumu.
20 Anthu onse a m’dzikolo anapitiriza kusangalala,+ ndipo mumzindawo munali bata. Ataliya anali atamupha ndi lupanga panyumba ya mfumu.+
21 Yehoasi+ anali ndi zaka 7 pamene anayamba kulamulira.+
Patsani ena
Patsani ena
2 Mafumu 11
Baibulo la Dziko Latsopano la Malemba Opatulika
https://www.jw.org/finder?docid=1011452&Book=12&Chapter=11&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D12%26Chapter%3D11%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Kodi a Mboni za Yehova Ndi Gulu la Ziyoni?
Ayi. A Mboni za Yehova ndi Akhristu ndipo zinthu zimene amakhulupirira zimachokera m’Malemba basi. Iwo samakhulupirira zimene zipembedzo zina zimakhulupirira zakuti kusonkhanitsidwa kwa Ayuda m’dziko la Palestine kukugwirizana ndi ulosi wa m’Malemba. Sakhulupirira zoti Malemba analosera kuti dziko la Palestine linasankhidwa mwapadera ndi Mulungu. Ndipotu Malemba sanena kuti dziko kapena mtundu winawake wa anthu ndi wapamwamba kupusa dziko kapena mtundu wina. Magazini ya Nsanja ya Olonda, yomwe imafalitsidwa ndi a Mboni za Yehova, inanena mosapita m’mbali kuti: “Malemba salimbikitsa gulu la ndale la Ziyoni.”
Buku lina limanena kuti gulu la Ayuda a Ziyoni ndi la ndale ndipo cholinga chawo ndi kulimbikitsa kuti dziko la Palestine likhale la chipembedzo chachiyuda. (Encyclopædia Britannica) Gulu la Ziyonili limaphatikiza zachipembedzo ndi zandale. Koma a Mboni za Yehova sakhulupirira kuti Ziyoni ndi mbali ya chiphunzitso cha chipembedzo, ndipo salowerera pa nkhani yokhudza ndale za Ziyoni.
Gulu la Mboni za Yehova ndi la chipembedzo ndipo sililowerera m’gulu lililonse la ndale, choncho sangakhale gulu la Ziyoni. Zoti a Mboni za Yehova sachita nawo ndale ndi zodziwika bwino moti m’mayiko ena a Mboni azunzidwapo chifukwa chosalowerera ndale. Timakhulupirira ndi mtima wonse kuti ndi Ufumu wa Mulungu wokha basi umene udzabweretse mtendere weniweni padziko lapansili osati boma kapena chipani chilichonse.
A Mboni za Yehova onse padziko lonse lapansi amayendera mfundo yakuti ayenera kumvera malamulo a dziko limene akukhala. Saukira boma kapena kumenya nawo nkhondo.


text:
MUTU 113
Fanizo la Matalente Limatiphunzitsa Kufunika Kochita Zinthu Mwakhama
YESU ANANENA FANIZO LA MATALENTE
Yesu ananenanso fanizo lina pa nthawi imene anali ndi ophunzira ake 4 pa phiri la Maolivi paja. Masiku angapo m’mbuyomo pamene Yesu anali ku Yeriko, ananena fanizo la ndalama za mina pofuna kusonyeza kuti padzadutsa nthawi yaitali Ufumu usanabwere. Fanizo limene ananena pa nthawi imeneyi limanena zinthu zina zofanana ndi zimene ananena m’fanizo la ndalama za mina. Fanizoli limafotokozanso zinthu zina pa nkhani ya kukhalapo kwake komanso zimene zidzachitike dziko la Satanali likadzatsala pang’ono kutha. Limasonyezanso kuti ophunzira ake ayenera kuchita khama pamene akugwiritsa ntchito zinthu zimene apatsidwa.
Yesu ananena kuti: “Zili ngati munthu amene anali kupita kudziko lina, ndipo anaitanitsa akapolo ake ndi kuwasungitsa chuma chake.” (Mateyu 25:14) Atumwi anazindikira mwamsanga kuti “munthu” amene Yesu ankanena m’fanizoli anali iyeyo. Tikutero chifukwa m’mbuyomo Yesu anali atadziyerekezerapo ndi munthu amene anapita ku dziko lakutali “kuti akalandire ufumu.”—Luka 19:12.
Munthu wa m’fanizoli asanapite kudziko lakutali, anapereka chuma chake chamtengo wapatali kwa akapolo kapena kuti antchito ake. Pa zaka zitatu ndi hafu zimene Yesu anachita utumiki wake ankalalikira kwambiri za uthenga wabwino wonena za Ufumu wa Mulungu ndipo anaphunzitsanso ophunzira ake kuti azigwira ntchitoyi. Tsopano anali atatsala pang’ono kuchoka ndipo ankadziwa kuti ophunzira ake adzapitiriza kugwira ntchito imene anawaphunzitsa.—Mateyu 10:7; Luka 10:1, 8, 9; yerekezerani ndi Yohane 4:38; 14:12.
Kodi munthu wa m’fanizoli anagawa bwanji “chuma chake”? Yesu ananena kuti: “Woyamba anam’patsa ndalama zokwana matalente asanu, wachiwiri anam’patsa matalente awiri, ndipo wachitatu anam’patsa talente imodzi. Aliyense anam’patsa malinga ndi luso lake, ndipo iye anapita kudziko lina.” (Mateyu 25:15) Kodi antchitowa anachita chiyani ndi chuma chimene anapatsidwachi? Kodi anachita zinthu mwakhama pofuna kuthandiza Mbuye wawoyo? Yesu anauza atumwiwo kuti:
“Nthawi yomweyo amene analandira matalente asanu uja ananyamuka kukachita nawo malonda ndipo anapindula matalente enanso asanu. Chimodzimodzinso amene analandira matalente awiri uja, anapindula enanso awiri. Koma amene analandira imodzi yokha uja anapita kukakumba pansi n’kubisa ndalama yasiliva ya mbuye wakeyo.” (Mateyu 25:16-18) Kodi chinachitika n’chiyani Mbuye wawo atabwera?
Yesu ananena kuti: “Patapita nthawi yaitali, mbuye wa akapolowo anabwera ndi kuwerengerana nawo ndalama.” (Mateyu 25:19) Antchito awiri oyambirira anachita zonse zomwe akanatha aliyense “malinga ndi luso lake.” Wantchito aliyense anachita zinthu mwakhama ndipo anapindula pa ndalama zimene anapatsidwa zija. Amene analandira matalente 5, anapezanso matalente ena 5 ndipo amene anapatsidwa matalente awiri, anapezanso ena awiri. (Nthawi imeneyo munthu ankafunika kugwira ntchito zaka pafupifupi 19 kuti apeze ndalama zokwana talente imodzi.) Mbuye uja anayamikira wantchito aliyense kuti: “Wachita bwino kwambiri, kapolo wabwino ndi wokhulupirika iwe! Unakhulupirika pa zinthu zochepa. Ndikuika kuti uziyang’anira zinthu zambiri. Sangalala limodzi ndi ine mbuye wako.”—Mateyu 25:21.
Koma izi si zimene zinachitikira wantchito amene analandira talente imodzi uja. Wantchito ameneyu ananena kuti: “Ambuye, ndinadziwa kuti inu ndinu munthu wovuta. Mumakolola kumene simunafese, ndipo mumatuta tirigu kumene simunapete. Choncho ndinachita mantha ndipo ndinapita kukabisa talente yanu ija pansi. Nayi ndalama yanu, landirani.” (Mateyu 25:24, 25) Iye sanaganize n’komwe zosungitsa ndalamayo kwa osunga ndalama kuti Mbuye wake adzapeze phindu. Choncho zimene wantchitoyu anachita zinali zosathandiza kwa mbuye wake.
Moti zinali zomveka kuti Mbuyeyo anatchula munthu ameneyu kuti: “Kapolo woipa ndi waulesi iwe.” Iye analandidwanso zinthu zimene anali nazo ndipo anazipereka kwa wantchito wina amene akanagwira ntchito mwakhama. Kenako Mbuyeyo ananena mfundo imene amayendera. Iye anati: “Pakuti amene ali nazo, adzawonjezeredwa zambiri ndipo adzakhala nazo zambiri, koma amene alibe adzalandidwa ngakhalenso zimene ali nazo.”—Mateyu 25:26, 29.
Ophunzira a Yesu anali ndi zinthu zambiri zoti aziganizire ndipo fanizoli linawachititsanso kuti aganizire zinthu zina. Iwo anadziwa kuti Yesu anawapatsa mwayi waukulu kwambiri wothandiza anthu ena kuti akhale ophunzira ake. Yesu ankayembekezera kuti ophunzirawo adzagwira ntchitoyi mwakhama. Koma sankayembekezera kuti ophunzira ake onse adzachita zofanana pogwira ntchito yolalikira imene anawapatsa. Mogwirizana ndi zimene ananena m’fanizo lija aliyense ayenera kuchita zinthu “malinga ndi luso lake.” Choncho zimene zinachitikira wantchito womalizayu zikusonyezeratu kuti Yesu sangasangalale ndi munthu “waulesi” komanso amene akulephera kuchita zonse zomwe angathe pofuna kupindulitsa Mbuye wake.
Atumwiwo ayenera kuti anasangalala kwambiri ndi zimene Yesu anawalonjeza. Iye anati: “Amene ali nazo, adzawonjezeredwa zambiri.”
Onaninso
N’chifukwa Chiyani Mumalalikira Kunyumba ndi Nyumba?
Dziwani zimene Yesu anauza ophunzira ake oyambirira kuti azichita.
Kodi Tikuphunzira Chiyani pa Fanizo la Matalente?
Nkhaniyi ikusintha zinthu zina zimene tinkazikhulupirira pa fanizo la matalente.


text:
Kodi Mukudziwa?
Kodi aloye amene ankagwiritsidwa ntchito kale anali chiyani?
Baibulo limanena kuti aloye ankagwiritsidwa ntchito ngati mafuta onunkhiritsa zovala komanso pabedi. (Salimo 45:8; Miyambo 7:17; Nyimbo ya Solomo 4:14) Aloye wotchulidwa m’Baibulo ankapangidwa kuchokera ku matabwa a mtengo winawake. Matabwa a mtengowu akayamba kuwola, ankatulutsa utomoni ndi mafuta enaake. Matabwa oterewa ankawapera n’kukhala ngati ufa, womwe unkatchedwa kuti “aloye,” ndipo ankaugulitsa.
Baibulo limati malo okhala a Aisiraeli anali “ngati mitengo ya aloye imene Yehova anabzala.” (Numeri 24:5, 6) N’kutheka kuti apa akunena za mtengo umene ankapangira aloye womwe unkakhala wautali pafupifupi mamita 30 ndipo unkakhala ndi nthambi zambirimbiri zopita m’mbali. Ngakhale kuti mitengoyi siipezekanso ku Israel masiku ano, buku lina linanena kuti “n’zosakayikitsa kuti mitengo imeneyi komanso ina yomwe panopa kulibe kuderali, inkapezeka yambiri mphepete mwa mtsinje wa Yorodano.”—A Dictionary of the Bible.
Kodi ndi nsembe zotani zimene zinali zovomerezeka pakachisi ku Yerusalemu?
Chilamulo cha Mulungu chinkati nsembe zonse zoperekedwa pakachisi zizikhala zabwino kwambiri. Mulungu sankalandira nsembe za nyama zachilema kapena zodwala. (Ekisodo 23:19; Levitiko 22:21-24) Wolemba mabuku wina wachiyuda wa m’nthawi ya atumwi, dzina lake Philo, ananena kuti ansembe ankaiyang’ana nyama iliyonse “kuchokera kuphazi mpaka kumutu,” pofuna kutsimikiza kuti nyamayo “ilibe chilema chilichonse komanso siikudwala.”
Katswiri wina, dzina lake E. P. Sanders, ananena kuti n’kutheka kuti akuluakulu a pakachisi “ankachita kusankha anthu oti azigulitsa nyama zoperekedwa nsembe, ndipo nyama zake zinkakhala zokhazo zimene ansembe azivomereza. Ogulitsa nyamawo ankapereka kwa wogula, kanthu kenakake kopangidwa ndi dongo kooneka ngati ndalama yachitsulo, monga umboni wosonyeza kuti nyamayo ndi yovomerezeka.”
Mu 2011, akatswiri ofukula zinthu zakale, anapeza kanthu kopangidwa ndi dongo kameneka, pafupi ndi kachisi. Kanthu kameneka kakusonyeza kuti ndi kakale kwambiri, isanafike 70 C.E. Kanthuka kankakhala ndi mawu achiaramu amene akatswiri ena anawamasula kuti “Yoyenera Kuperekedwa kwa Mulungu.” Anthu ena amanena kuti akuluakulu a pakachisi ankakoleka tizinthu timeneti ku zinthu zogwiritsidwa ntchito pa miyambo inayake kapena ku nyama zokaperekedwa nsembe.


text:
MUTU 18
Kodi Ndidzipereke kwa Yehova Ndiponso Kubatizidwa?
1. Kodi mungadzifunse funso liti pambuyo poti mwakhala mukuphunzira Baibulo pogwiritsa ntchito bukuli?
KUPHUNZIRA Baibulo pogwiritsa ntchito bukuli kwakuthandizani kudziwa zinthu zosiyanasiyana monga lonjezo la Mulungu la moyo wosatha, mmene akufa alili komanso zoti anthu amene anamwalira adzaukitsidwa. (Mlaliki 9:5; Luka 23:43; Yohane 5:28, 29; Chivumbulutso 21:3, 4) N’kutheka kuti munayamba kupita kumisonkhano ya Mboni za Yehova ndipo munaona kuti iwo amalambira Mulungu m’njira yolondola. (Yohane 13:35) Mwinanso mwayamba kale kukhala pa ubwenzi ndi Yehova ndipo mukufuna kuyamba kumutumikira. Komabe mwina mungamadzifunse kuti, ‘Kodi ndingatani kuti ndizitumikira Mulungu?’
2. Kodi n’chifukwa chiyani munthu wina wa ku Itiyopiya anapempha kuti abatizidwe?
2 Funso lofanana ndi limeneli ndi lomwe munthu wina wa ku Itiyopiya anali nalo. Munthu ameneyu analalikidwa ndi wophunzira wina wa Yesu dzina lake Filipo patapita zaka zingapo Yesu ataukitsidwa. Filipo anathandiza munthuyo kudziwa kuti Yesu anali Mesiya. Munthu wa ku Itiyopiyayo anasangalala kwambiri ndi zimene anaphunzira moti nthawi yomweyo ananena kuti: “Taonani! Si awa madzi ambiri. Chikundiletsa kubatizidwa n’chiyani?”—Machitidwe 8:26-36.
3. (a) Kodi Yesu analamula otsatira ake kuti azichita chiyani? (b) Kodi munthu ayenera kubatizidwa motani?
3 Baibulo limafotokoza momveka bwino kuti ngati mukufuna kuti muzitumikira Yehova, muyenera kubatizidwa. Yesu anauza ophunzira ake kuti: “Mukaphunzitse anthu a mitundu yonse kuti akhale ophunzira anga. [Ndipo] muziwabatiza.” (Mateyu 28:19) Yesu anapereka chitsanzo pa nkhaniyi chifukwa nayenso anabatizidwa. Pamene ankabatizidwa, anaviikidwa thupi lonse, osati kungomuwaza madzi pamutu. (Mateyu 3:16) Masiku anonso Mkhristu akamabatizidwa amayenera kuviikidwa thupi lonse m’madzi.
4. Kodi ubatizo umasonyeza chiyani?
4 Mukabatizidwa mumasonyeza anthu ena kuti mukufunitsitsa kukhala pa ubwenzi ndi Mulungu ndiponso kumutumikira. (Salimo 40:7, 8) Komabe mwina mumadzifunsa kuti, ‘Kodi ndiyenera kuchita chiyani kuti ndibatizidwe?’
MUYENERA KUDZIWA ZOLONDOLA KOMANSO KUKHALA NDI CHIKHULUPIRIRO
5. (a) Kodi ndi chinthu choyamba chiti chimene mufunika kuchita kuti muyenerere kubatizidwa? (b) Kodi misonkhano yachikhristu ndi yofunika bwanji?
5 Musanabatizidwe, muyenera kudziwa Yehova komanso Yesu. Munayamba kale kuchita zimenezi pamene munayamba kuphunzira Baibulo. (Werengani Yohane 17:3.) Koma kungodziwa Yehova ndi Yesu sikokwanira. Baibulo limanena kuti muyenera ‘kudziwa molondola’ chifuniro cha Yehova. (Akolose 1:9) Kupita kumisonkhano ya Mboni za Yehova kungakuthandizeni kuti mumudziwe bwino Yehova. N’chifukwa chake muyenera kumapezeka pamisonkhano imeneyi nthawi zonse.—Aheberi 10:24, 25.
6. Kodi muyenera kudziwa mfundo za m’Baibulo zochuluka bwanji kuti muyenerere kubatizidwa?
6 Komabe, sikuti Yehova amayembekezera kuti musanabatizidwe mukhale mutadziwa zonse zimene zili m’Baibulo. Iye sanayembekezere kuti munthu wa ku Itiyopiya uja adziwe zonse asanabatizidwe. (Machitidwe 8:30, 31) Ndipotu tidzapitirizabe kuphunzira za Mulungu mpaka kalekale. (Mlaliki 3:11) Komabe, kuti mubatizidwe muyenera kudziwa ndiponso kuyamba kukhulupirira mfundo zoyambirira za m’Baibulo.—Aheberi 5:12.
7. Kodi kuphunzira Baibulo kwakuthandizani bwanji?
7 Baibulo limanena kuti: “Popanda chikhulupiriro n’zosatheka kukondweretsa Mulungu.” (Aheberi 11:6) Muyenera kukhala ndi chikhulupiriro musanabatizidwe. Baibulo limatiuza kuti anthu ena a mumzinda wa Korinto anamva zimene ophunzira a Yesu ankaphunzitsa ndipo “anayamba kukhulupirira ndi kubatizidwa.” (Machitidwe 18:8) Mofanana ndi anthu amenewa, kuphunzira Baibulo kumene mwakhala mukuchita kwakuthandizani kuti muzikhulupirira zimene Mulungu analonjeza ndiponso kuti muzikhulupirira nsembe ya Yesu imene ingatipulumutse ku uchimo ndi imfa.—Yoswa 23:14; Machitidwe 4:12; 2 Timoteyo 3:16, 17.
MUZIUZA ENA ZIMENE BAIBULO LIMANENA
8. Kodi n’chiyani chingakuchititseni kuti muziuza ena zimene mumaphunzira?
8 Mukapitiriza kuphunzira Baibulo ndiponso kuona mmene likukuthandizirani pa moyo wanu, chikhulupiriro chanu chidzayamba kukula. Mudzayamba kufuna kuuza ena zimene mukuphunzira. (Yeremiya 20:9; 2 Akorinto 4:13) Koma kodi mungayambe ndi kuuza ndani zimene mukuphunzirazo?
9, 10. (a) Kodi mungayambe ndi kuuza ndani zimene mumaphunzira m’Baibulo? (b) Kodi muyenera kuchita chiyani ngati mukufuna kuyamba kumalalikira limodzi ndi mpingo?
9 Mungamauze achibale anu, anzanu, anthu oyandikana nawo nyumba kapena anthu amene mumagwira nawo ntchito. Kuchita zimenezi n’kwabwino, koma muyenera kuzichita mwachikondi komanso mwaulemu. M’kupita kwa nthawi, mukhoza kukhala wokonzeka kuyamba kulalikira limodzi ndi mpingo. Mukadzaona kuti mukhoza kuyamba kulalikira ndi mpingo, mudzauze wa Mboni amene amaphunzira nanu Baibulo kuti mukufuna kuyamba kumalalikira limodzi ndi mpingo. Ngati naye ataona kuti ndinu wokonzekadi ndipo mumatsatira mfundo za m’Baibulo, padzakonzedwa zoti nonse muonane ndi akulu awiri amumpingo wanu.
10 Kodi cholinga choonana ndi akuluwo n’chiyani? Iwo adzakambirana nanu kuti aone ngati mukumvetsa komanso kukhulupirira mfundo zoyambirira za m’Baibulo, ngati mumatsatira zimene Baibulo limanena, ndiponso ngati mukufunadi kukhala wa Mboni za Yehova. Kumbukirani kuti akulu amasamalira anthu onse mumpingo, kuphatikizapo inuyo, ndiye simukuyenera kuchita mantha kukambirana nawo. (Machitidwe 20:28; 1 Petulo 5:2, 3) Pambuyo pa kukambiranaku, akuluwo adzakuuzani ngati mungayambe kulalikira limodzi ndi mpingo.
11. N’chifukwa chiyani munthu ayenera kusintha makhalidwe ena asanayambe kulalikira limodzi ndi mpingo?
11 Akulu akhoza kukuuzani kuti pali zinthu zina zimene mukufunika kusintha musanayambe kulalikira limodzi ndi mpingo. Kodi kusintha zinthu zimene atchulazo n’kofunika bwanji? N’kofunika chifukwa tikamalalikira timakhala tikuimira Yehova, choncho khalidwe lathu liyenera kukhala labwino limene lingapangitse anthu kulemekeza Yehovayo.—1 Akorinto 6:9, 10; Agalatiya 5:19-21.
MUYENERA KULAPA NDIPONSO KUTEMBENUKA
12. N’chifukwa chiyani munthu aliyense afunika kulapa?
12 Palinso chinthu china chimene muyenera kuchita musanabatizidwe. Mtumwi Petulo ananena kuti: “Lapani ndi kutembenuka kuti machimo anu afafanizidwe.” (Machitidwe 3:19) Kodi kulapa n’kutani? Kulapa kumatanthauza kumva chisoni chifukwa cha zoipa zonse zimene tinachita. Mwachitsanzo, ngati poyamba munali ndi khalidwe lachiwerewere, muyenera kulapa. Ndipo ngakhale zitakhala kuti nthawi zonse mumayesetsa kuchita zinthu zabwino, muyenerabe kulapa chifukwa tonsefe ndi ochimwa ndipo timafuna kuti Mulungu atikhululukire.—Aroma 3:23; 5:12.
13. Kodi “kutembenuka” kumatanthauza chiyani?
13 Kodi kungomva chisoni ndi zomwe tinachita n’kokwanira? Ayi. Petulo ananena kuti tiyeneranso “kutembenuka.” Zimenezi zikutanthauza kuti muyenera kupewa makhalidwe onse oipa amene munkachita poyamba n’kuyamba kuchita zinthu zabwino. Kuti timvetse mfundo imeneyi, tiyerekeze kuti mukupita dera linalake lomwe simunayambe mwapitako. Mutayenda kwa nthawi yaitali, mwazindikira kuti mukulowera kolakwika. Kodi mungatani? Sitikukayikira kuti mungaime, kutembenuka, n’kuyamba kulowera kolondola. Mofanana ndi zimenezi, n’kutheka kuti zimene mwakhala mukuphunzira m’Baibulo zakuthandizani kudziwa kuti pali makhalidwe komanso zinthu zina zimene muyenera kusiya. Mufunika kukhala wokonzeka “kutembenuka,” kapena kuti kusintha, n’kuyamba kuchita zinthu zabwino.
MUYENERA KUDZIPEREKA KWA MULUNGU
14. Kodi mungadzipereke bwanji kwa Mulungu?
14 Chinthu chinanso chofunika kuchita musanabatizidwe ndi kudzipereka kwa Yehova. Mungadzipereke kwa Yehova, pomulonjeza m’pemphero kuti muzilambira iye yekha komanso muziona kuchita chifuniro chake kukhala kofunika kwambiri m’moyo wanu.—Deuteronomo 6:15.
15, 16. Kodi n’chiyani chingachititse munthu kuti adzipereke kwa Mulungu?
15 Kulonjeza kuti muzitumikira Yehova yekha kuli ngati kulonjeza kuti mudzakhala ndi munthu amene mumamukonda kwa moyo wanu wonse. Tayerekezani kuti mwamuna ndi mkazi ali pa chibwenzi. Mwamunayo akayamba kumudziwa bwino mkaziyo, amayamba kumukonda kwambiri ndipo kenako amafuna kumukwatira. Ngakhale kuti kukwatira kumapangitsa munthu kukhala ndi udindo waukulu, mwamunayo angamukwatirebe mkaziyo chifukwa choti amamukonda.
16 Inunso mukamaphunzira za Yehova mumayamba kumukonda kwambiri ndipo mumachita zonse zimene mungathe kuti muzimutumikira. Kuchita zimenezi kungakulimbikitseni kuti mupereke pemphero kwa Mulungu lomulonjeza kuti mudzamutumikira. Baibulo limanena kuti aliyense amene akufuna kutsatira Yesu, “adzikane yekha.” (Maliko 8:34) Kodi zimenezi zikutanthauza chiyani? Zikutanthauza kuti muziona kumvera Yehova kukhala chinthu chofunika kwambiri. Muziona kuti zimene Yehova amafuna kuti muzichita n’zofunika kwambiri kuposa zofuna kapena zolinga zanu.—Werengani 1 Petulo 4:2.
MUKHOZA KUKWANITSA
17. N’chifukwa chiyani anthu ena safuna kudzipereka kwa Yehova?
17 Anthu ena safuna kudzipereka kwa Yehova chifukwa amaganiza kuti sangathe kukwaniritsa zimene angalonjeze zoti azimutumikira. Iwo safuna kukhumudwitsa Yehova, kapena amakhala ndi maganizo oti ngati sangadzipereke ndiye kuti Yehova sangawaimbe mlandu pa zimene akuchita.
18. Kodi n’chiyani chingakuthandizeni kuti musamachite mantha kuti mwina mungadzakhumudwitse Yehova?
18 Ngati mumakonda Yehova simungakhale ndi mantha akuti mudzachita zinthu zomukhumudwitsa. Chikondi chanu chidzakupangitsani kuti muyesetse kuchita zinthu zimene munamulonjeza. (Mlaliki 5:4; Akolose 1:10) Simungaone kuti kuchita zimene Yehova amafuna n’kovuta. Mtumwi Yohane analemba kuti: “Kukonda Mulungu kumatanthauza kusunga malamulo ake, ndipo malamulo akewo ndi osalemetsa.”—1 Yohane 5:3.
19. N’chifukwa chiyani simuyenera kuopa kudzipereka kwa Yehova?
19 Sikuti munthu amene amadzipereka kwa Yehova ndiye kuti amachita zinthu zolondola zokhazokha. Yehova safuna kuti tizichita zinthu zomwe sitingakwanitse. (Salimo 103:14) Iye adzakuthandizani kuti muzichita zinthu zoyenera. (Yesaya 41:10) Muzikhulupirira Yehova ndi mtima wanu wonse, ndipo ‘iye adzawongola njira zanu.’—Miyambo 3:5, 6.
KULENGEZA KWA ANTHU KUTI MUNADZIPEREKA KWA MULUNGU
20. Kodi mukadzipereka kwa Mulungu, chinthu chotsatira n’chiyani?
20 Kodi mukuona kuti ndinu wokonzeka kudzipereka kwa Yehova? Mukadzadzipereka kwa Yehova, padzatsala chinthu chimodzi choti muchite. Mudzayenera kubatizidwa.
21, 22. Kodi inuyo mungalengeze bwanji poyera za chikhulupiriro chanu?
21 Muyenera kumudziwitsa wogwirizanitsa ntchito za akulu wa mumpingo wanu kuti munadzipereka kwa Yehova ndipo mukufuna kubatizidwa. Kenako iye adzakonza zoti akulu ena akambirane nanu mfundo zina zoyambirira za m’Baibulo. Ngati atatsimikiza kuti ndinudi woyenerera, adzakudziwitsani kuti mukhoza kubatizidwa pamsonkhano waukulu wotsatira wa Mboni za Yehova. Pamsonkhanowo, padzakambidwa nkhani imene idzafotokoze bwino tanthauzo la ubatizo. Kenako wokamba nkhaniyo adzafunsa anthu amene akuyembekezera kubatizidwa kuti ayankhe mafunso awiri osavuta. Pamene mukuyankha mafunsowo, mumakhala ‘mukulengeza poyera’ za chikhulupiriro chanu.—Aroma 10:10.
22 Pambuyo pa nkhaniyo adzakubatizani. Mudzaviikidwa thupi lonse m’madzi. Ubatizowo udzasonyeza anthu onse kuti munadzipereka kwa Yehova ndipo tsopano ndinu wa Mboni za Yehova.
ZIMENE UBATIZO UMATANTHAUZA
23. Kodi kubatizidwa “m’dzina la Atate ndi la Mwana ndi la mzimu woyera” kumatanthauza chiyani?
23 Yesu ananena kuti ophunzira ake azidzabatizidwa “m’dzina la Atate, ndi la Mwana, ndi la mzimu woyera.” (Werengani Mateyu 28:19.) Kodi zimenezi zikutanthauza chiyani? Zikutanthauza kuti mukuzindikira ulamuliro umene Yehova ali nawo ndiponso udindo umene Yesu ali nawo pokwaniritsa zimene Mulungu amafuna. Zimatanthauzanso kuti mumadziwa kuti Mulungu amagwiritsa ntchito mzimu woyera pokwaniritsa cholinga chake.—Salimo 83:18; Mateyu 28:18; Agalatiya 5:22, 23; 2 Petulo 1:21.
24, 25. (a) Kodi ubatizo umaimira chiyani? (b) Kodi tidzakambirana chiyani m’mutu womaliza?
24 Ubatizo umaimira chinthu chinachake chofunika kwambiri. Mukaviikidwa m’madzi, zimasonyeza kuti mwamwalira, kapena kuti mwasiya moyo wanu wakale. Mukamavuulidwa, mumayamba moyo wina watsopano wochita zimene Mulungu amafuna. Zimasonyeza kuti kuyambira pa nthawi imeneyi muzitumikira Yehova. Muyenera kukumbukira kuti simunadzipereke kwa munthu, bungwe, kapena ntchito inayake. Koma munadzipereka kwa Yehova.
25 Kudzipereka kudzakuthandizani kuti ubwenzi wanu ndi Yehova ukule. (Salimo 25:14) Komatu zimenezi sizikutanthauza kuti munthu angapulumuke chifukwa chongoti anabatizidwa. Mtumwi Paulo analemba kuti: “Pitirizani kukonza chipulumutso chanu, mwamantha ndi kunjenjemera.” (Afilipi 2:12) Ubatizo umangokhala poyambira chabe. Koma kodi mungatani kuti mupitirize kukhala pa ubwenzi ndi Yehova? Mutu womaliza wa m’bukuli udzayankha funso limeneli.


text:
MUTU 22
Ufumu Udzakwaniritsa Zimene Mulungu Amafuna Padziko Lapansi
1, 2. (a) Kodi n’chiyani chingatichititse kuti tizikayikira za Paradaiso? (b) Kodi n’chiyani chingatithandize kuti tizikhulupirira kwambiri malonjezo a Mulungu?
TAYEREKEZERANI kuti mukuona m’bale wokhulupirika akufika pamisonkhano koma akuoneka kuti watopa kwambiri. Akuoneka choncho chifukwa chakuti abwana ake ovuta amamuchitira nkhanza, amakhala ndi nkhawa ya mmene angasamalire banja lake komanso chifukwa cha matenda amene mkazi wake akuvutika nawo. Pamene nyimbo yotsegulira misonkhano ikuyamba, akusangalala kuti wafika ku Nyumba ya Ufumu kudzasonkhana limodzi ndi abale ndi alongo ake. Nyimbo imene ikuyimbidwayo ikunena za moyo umene tikuyembekezera m’Paradaiso ndipo mawu a nyimboyo akumulimbikitsa kuti ayerekezere kuti iyeyo ali m’paradaisomo. Iye amaikonda kwambiri nyimboyi ndipo pamene akuimba ndi banja lake, chiyembekezo chimenechi chikumukhazika mtima m’malo.
2 Kodi inuyo zimenezi zinayamba zakuchitikirani? Ambirife zinatichitikirapo. Komabe ndi zoona kuti mavuto a m’dziko lakaleli angachititse kuti tizikayikira za moyo wopanda mavuto wa m’Paradaiso. Imene tikukhalayi ndi “nthawi yapadera komanso yovuta” ndipo m’dzikoli muli mavuto ambiri, mosiyana ndi mmene moyo wa m’Paradaiso amaufotokozera. (2 Tim. 3:1) Koma kodi n’chiyani chingatithandize kuona kuti zimene tikuyembekezerazi zidzachitikadi? Nanga tingadziwe bwanji kuti posachedwapa Ufumu wa Mulungu uyamba kulamuliradi anthu onse? Tiyeni tikambirane maulosi angapo a Yehova omwe anthu ake akale anaona akukwaniritsidwa. Kenako tikambirana mmene maulosi omwewo komanso ena ofanana nawo akukwaniritsidwira mochititsa chidwi masiku ano. Pomaliza, chikhulupiriro chathu chitalimba ndi zimenezi, tikambirana mmene maulosi amenewa akukhudzira tsogolo lathu.
Mmene Yehova Anakwaniritsira Malonjezo Ake Kale Kwambiri
3. Kodi ndi lonjezo lotani limene linalimbikitsa Ayuda omwe anali ku ukapolo ku Babulo?
3 Taganizirani mmene moyo wa Ayuda omwe anali ku ukapolo ku Babulo m’zaka za m’ma 500 B.C.E. unalili. Ambiri anakulira ku ukapolo ndipo mwina makolo awonso anakulira komweko komwe moyo wake unali wovuta kwambiri. Ababulo ankawanyoza chifukwa choti ankakhulupirira Yehova. (Sal. 137:1-3) Pa zaka zonsezi, Ayuda okhulupirika ankayembekezerabe zinthu zosangalatsa zimene Yehova anawalonjeza. Anawalonjeza kuti adzawabwezera kudziko lawo. Yehova anawauza kuti moyo wawo udzakhala wabwino kwambiri akadzabwerera kwawo. Ndipotu anayerekezera dziko la Yuda la pa nthawi imeneyi ndi munda wa Edeni womwe unali paradaiso. (Werengani Yesaya 51:3.) Polonjeza zimenezi, anagwiritsa ntchito mawu olimbikitsa komanso omveka bwino omwe ankatsimikizira anthu a Mulunguwa kuti zimenezi zidzachitikadi. Kodi anawafotokoza bwanji? Tiyeni tikambirane ena mwa maulosi amenewa.
4. Kodi Yehova anawatsimikizira bwanji Ayuda kuti adzakhala otetezeka akadzabwerera kwawo?
4 Chitetezo. Dziko limene Ayudawo amayenera kubwererako silinali paradaiso weniweni, koma linali dziko limene linakhala bwinja kwa zaka 70 ndiponso loti ambiri mwa anthuwo sanalionepo. M’madera ambiri a nthawi imeneyo amene amatchulidwa m’Baibulo, munkapezeka mikango, mimbulu, akambuku komanso zilombo zina zoopsa. Choncho n’kutheka kuti munthu amene anali ndi banja ankadzifunsa kuti, ‘Ndikakwanitsa bwanji kutetezera mkazi ndi ana anga? Nanga bwanji ng’ombe zanga ndi nkhosa?’ Aliyense akhoza kukhala ndi nkhawa imeneyi. Ndiyeno ganizirani zimene Mulungu analonjeza zomwe zinalembedwa pa Yesaya 11:6-9 ndiponso mmene zinawalimbikitsira. (Werengani.) Pogwiritsa ntchito mawu osanjidwa mwaluso amenewa, Yehova anatsimikizira anthu omwe anali ku ukapolowo kuti iwowo komanso ziweto zawo akakhala otetezeka. Mawu akuti mkango uzidzadya udzu ankasonyeza kuti sudzadya ng’ombe za Ayudawo. Anthu okhulupirika sadzakhala mwamantha chifukwa cha zilombo zimenezi. Yehova analonjeza kuti anthu ake akadzabwerera kudziko lawo la Yuda, adzakhala otetezeka ngakhale akapita kuchipululu kapena kunkhalango.
5. Kodi ndi maulosi ati amene anathandiza Ayuda obwerera kwawo kukhulupirira kuti Yehova adzawapatsa zinthu zochuluka?
5 Adzakhala ndi zinthu zochuluka. Komabe n’kutheka kuti akanakhalanso ndi nkhawa zina. Akanamadzifunsa kuti, ‘Kodi ndikabwerera ndizikatha kupeza chakudya cha banja langa? Nanga tizikakhala potani? Kodi ndikapeza ntchito? Ndipo ngati nditaipeza, kodi ikakhala yabwino kusiyana ndi ntchito ya ukapoloyi?’ Yehova anayankhanso mwachikondi mafunso amenewa pogwiritsa ntchito maulosi. Yehova analonjeza kuti m’dzikolo muzikagwa mvula yokwanira, zomwe zikachititse kuti nthaka izikabereka “chakudya chopatsa thanzi.” (Yes. 30:23) Pa nkhani ya malo okhala komanso ntchito, Yehova anafotokoza lonjezo ili ponena za anthu ake: “Iwo adzamanga nyumba n’kukhalamo. Adzabzala minda ya mpesa n’kudya zipatso zake. Sadzamanga wina n’kukhalamo. Sadzabzala wina n’kudya.” (Yes. 65:21, 22) Apatu zikuoneka kuti moyo wawo udzasiyana kwambiri ndi mmene unalili ali ku Babulo komwe anthu ake sankalambira Yehova. Nanga bwanji za mavuto akuluakulu omwe anthuwo anali nawo, omwe anachititsa kuti agwidwe kupita ku ukapolo?
6. Kodi anthu a Mulungu anali ndi matenda otani kwa nthawi yaitali, nanga Yehova anatsimikizira chiyani anthu omwe ankabwerera kwawowo?
6 Moyo wawo wauzimu. Anthu a Mulungu amenewa asanatengedwe kupita ku ukapolo, anali ndi matenda auzimu. Kudzera mwa mneneri Yesaya, Yehova anafotokoza za anthu ake kuti: “Mutu wanu uli ndi zilonda zokhazokha, ndipo mtima wanu wafooka.” (Yes. 1:5) Mwauzimu, anthuwa anali akhungu komanso osamva, chifukwa anapitiriza kutseka makutu awo kuti asamve malangizo a Yehova ndiponso ankatseka maso awo kuti asaone kufunika kwa zimene akuwauza. (Yes. 6:10; Yer. 5:21; Ezek. 12:2) Koma ngati vuto limeneli litakayambiranso atabwerera kudziko lawo, kodi akatetezedwa bwanji? Kodi sizikanachititsa kuti Yehova awakwiyirenso? Zimene Yehova analonjeza zinali zolimbikitsa kwambiri. Ananena kuti: “M’tsiku limenelo, ogontha adzamva mawu a m’buku. Ngakhale maso a anthu akhungu adzamasuka ku mdima wandiweyani ndipo adzayamba kuona.” (Yes. 29:18) Apatu zikusonyeza kuti Yehova adzachiritsa mwauzimu anthu ake olapawo. Ngati iwo atapitiriza kumvera, Yehova adzawapatsa malangizo opatsa moyo.
7. Kodi zimene Mulungu analonjeza Ayuda zinakwaniritsidwa bwanji, nanga kukwaniritsidwa kumeneku n’kolimbikitsa bwanji kwa ifeyo?
7 Kodi Yehova anakwaniritsa zimene analonjezazi? Zinthu zimene zinachitika zikuyankha funso limeneli. Ayuda amene anabwerera anadalitsidwa ndi chitetezo, zinthu zochuluka, komanso anali ndi moyo wabwino wauzimu. Mwachitsanzo, Yehova anawateteza kwa mitundu yoyandikana nayo yomwe inali yamphamvu kwambiri komanso anthu ake anali ochuluka kuposa iwowo. Zilombo sizinawononge ziweto zawo. Ndi zoona kuti kukwaniritsidwa kwa maulosi amene Yesaya, Yeremiya komanso Ezekieli analemba, komwe Ayudawa anaona, sikunachite kufika pa mmene moyo wa m’paradaiso udzakhalire. Komabe kukwaniritsidwa kumeneku kunali kolimbikitsa komanso kogwirizana ndi zimene anthu a Mulungu ankafunikira pa nthawi imeneyo. Kuganizira zimene Yehova anachita pa nthawi imeneyi, kungalimbitse chikhulupiriro chathu. Ngati Ayuda anasangalala kwambiri ndi kukwaniritsidwa koyamba kwa maulosi amenewa, komwe kunali kochepa chabe, kodi zidzakhala bwanji maulosiwa akadzakwaniritsidwa komaliza? Tiyeni tikambirane zimene Yehova watichitira masiku ano.
Yehova Wayamba Kale Kukwaniritsa Malonjezo Ake M’nthawi Yathu
8. Kodi anthu a Mulungu masiku ano akukhala mu “dziko” lotani?
8 Anthu a Yehova a masiku ano si a mtundu umodzi ndiponso sakhala dziko limodzi. M’malomwake, Akhristu odzozedwa amapanga mtundu wauzimu, womwe ndi “Isiraeli wa Mulungu.” (Agal. 6:16) Anzawo a “nkhosa zina” amakhala nawo limodzi mu “dziko” lauzimu, lomwe ndi gulu la Yehova. Anthu onse m’dziko limeneli amalambira Yehova Mulungu mogwirizana. (Yoh. 10:16; Yes. 66:8) Moyo ‘m’dziko’ limene Yehova watipatsali ndi wosangalatsa kwambiri ndipo tili m’paradaiso wauzimu. M’dziko limeneli taona kukwaniritsidwa kwauzimu kwa malonjezo a Mulungu akuti moyo wathu udzakhala ngati mmene zinthu zinalili m’munda wa Edeni. Tiyeni tikambirane zitsanzo zingapo.
9, 10. (a) Kodi ulosi wa pa Yesaya 11:6-9 ukukwaniritsidwa bwanji masiku ano? (b) N’chiyani chikusonyeza kuti anthu a Mulungu akukhala mwamtendere?
9 Chitetezo. Ulosi womwe uli pa Yesaya 11:6-9, umafotokoza za mgwirizano komanso mtendere wosangalatsa wapakati pa nyama zakutchire ndi anthu komanso ziweto. Kodi zimenezi zikukwaniritsidwa mwauzimu masiku ano? Inde. Mu vesi 9, timapeza zimene zikuchititsa kuti nyama zimenezi zisawononge zinthu komanso kuvulaza anthu. Vesili limati: “Chifukwa dziko lapansi lidzadzaza ndi anthu odziwa Yehova ngati mmene madzi amadzazira nyanja.” Koma kodi ‘kudziwa Yehova’ kumasintha khalidwe la nyama? Ayi, ndi anthu okha omwe amasintha akadziwa za Mulungu Wam’mwambamwamba ndiponso akayamba kutsanzira makhalidwe ake olimbikitsa mtendere. N’chifukwa chake n’zolimbikitsa kuona zimenezi zikukwaniritsidwa m’paradaiso wauzimu amene tikukhala masiku ano. Otsatira a Khristu amene ali mu ulamuliro wa Ufumu akuphunzitsidwa kuti asiye makhalidwe akale aukali komanso ongokhala ngati zinyama, n’kuyamba kukhala mwamtendere komanso mogwirizana ndi abale ndi alongo awo auzimu.
10 Mwachitsanzo, m’bukuli takambirana zakuti Akhristu salowerera ndale. Taona mfundo za m’Malemba zimene zimatichititsa kusalowerera ndale komanso takambirana za mmene anthu a Mulungu azunzidwira chifukwa chotsatira mfundo imeneyi. Kodi si zochititsa chidwi kuti m’dziko lachiwawali, muli “mtundu” wa anthu womwe umakaniratu kuchita nawo zachiwawa zilizonse, ngakhale atawopsezedwa kuti aphedwa? Uwutu ndi umboni wokwanira wosonyeza kuti anthu omwe akutsogoleredwa ndi Mfumu yomwenso ndi Mesiya, akusangalaladi ndi mtendere ngati umene Yesaya anafotokoza. Yesu ananena kuti otsatira ake azidzadziwika chifukwa cha chikondi. (Yoh. 13:34, 35) Khristu akugwiritsa ntchito “kapolo wokhulupirika ndi wanzeru” kuti aphunzitse Akhristu onse okhulupirika kuti azikhala mwamtendere, azikondana komanso azikhala okoma mtima.
11, 12. Kodi ndi njala yotani imene anthu ambiri akuvutika nayo masiku ano, koma Yehova akupereka bwanji chakudya chochuluka kwa anthu ake?
11 Zinthu zochuluka. Anthu m’dzikoli akuvutika ndi njala yauzimu. Baibulo linachenjeza kuti: “Yehova, Ambuye Wamkulu Koposa, wanena kuti, ‘taonani, masiku akubwera pamene ndidzatumiza njala m’dziko. Njala imeneyo siidzakhala ya chakudya kapenanso ludzu lofuna madzi ayi, koma idzakhala njala ndiponso ludzu lofuna kumva mawu a Yehova.’” (Amosi 8:11) Kodi nzika za Ufumu wa Mulungu zikuvutikanso ndi njala imeneyi? Yehova analonjeza kuti padzakhala kusiyana pakati pa anthu ake ndi adani ake. Iye anati: “Atumiki anga adzadya, koma inuyo mudzakhala ndi njala. Atumiki anga adzamwa, koma inuyo mudzakhala ndi ludzu. Atumiki anga adzasangalala, koma inuyo mudzachita manyazi.” (Yes. 65:13) Kodi inuyo mwaona mawu amenewa akukwaniritsidwa?
12 Zinthu zauzimu zimene timalandira zimangotsatizana. Zikungokhala ngati mtsinje umene ukungokulirakulirabe. Timalandira mabuku ofotokoza Baibulo, mavidiyo komanso zinthu zina zongomvetsera. Timakhalanso ndi misonkhano ya mpingo komanso ikuluikulu, limodzi ndi zinthu zina zosiyanasiyana zimene zimapezeka pa webusaiti yathu. Zinthu zonsezi zili ngati madzi ambiri omwe ndi malangizo auzimu amene tikulandira m’dziko lomwe lili pa njalali. (Ezek. 47:1-12; Yow. 3:18) Kodi inuyo simusangalala kuona kukwaniritsidwa kwa malonjezo a Yehova otipatsa zinthu zochuluka zofunikira pa moyo wathu? Kodi mumaonetsetsa kuti nthawi zonse mukudya patebulo la Yehova?
13. Kodi inuyo mumaona kuti lonjezo la Yehova lakuti anthu akhungu adzayamba kuona komanso osamva adzayamba kumva likukwaniritsidwa panopa? Fotokozani.
13 Moyo wauzimu. Anthu ambiri masiku ano ali ndi vuto losaona komanso kusamva mwauzimu. (2 Akor. 4:4) Koma Khristu akuchiritsa matenda onse padzikoli. Kodi inuyo munaonapo munthu wakhungu atayamba kuona komanso wosamva atayamba kumva? Ngati munaonapo anthu atayamba kudziwa choonadi cha m’Mawu a Mulungu molondola, n’kusiya kutsatira bodza limene zipembedzo zina zimaphunzitsa, lomwe linachititsa kuti akhale akhungu komanso osamva, ndiye kuti munaona lonjezo lotsatirali likukwaniritsidwa: “M’tsiku limenelo, ogontha adzamva mawu a m’buku. Ngakhale maso a anthu akhungu adzamasuka ku mdima wandiweyani ndipo adzayamba kuona.” (Yes. 29:18) Chaka chilichonse, anthu ambirimbiri padziko lonse akuchiritsidwa mwauzimu ngati mmene lembali likunenera. Munthu aliyense amene amachoka m’Babulo Wamkulu n’kuyamba kulambira nafe limodzi m’paradaiso wauzimu, amapereka umboni wakuti malonjezo a Yehova akukwaniritsidwa.
14. Kodi tiyenera kumaganizira za chiyani kuti chikhulupiriro chathu chikhale cholimba?
14 Mutu uliwonse wa m’bukuli uli ndi umboni wosatsutsika wosonyeza kuti Khristu wathandiza otsatira ake kuti akhale m’paradaiso wauzimu m’masiku otsirizawa. Tiyeni nthawi zonse tiziganizira mmene Yehova watidalitsira m’paradaiso ameneyu masiku ano. Kuchita zimenezi kungatithandize kuti tizikhulupirira kwambiri zimene Yehova walonjeza kuti zichitika kutsogoloku.
“Ufumu Wanu Ubwere”
15. Kodi n’chiyani chimatitsimikizira kuti dziko lapansili lidzakhala paradaiso?
15 Kuyambira kalekale, Yehova wakhala ali ndi cholinga chosintha dziko lonse lapansili kuti likhale paradaiso. Anaika Adamu ndi Hava m’munda wokongola n’kuwapatsa lamulo loti abereke ana mpaka kudzaza dziko lapansi ndiponso kuti asamalire nyama zonse. (Gen. 1:28) Komatu Adamu ndi Hava anatsatira maganizo a Satana ndipo anapandukira Mulungu, zomwe zinachititsa kuti ana awo onse abadwe ndi uchimo, azidwala komanso azifa. Komabe, cholinga cha Mulungu sichinasinthe. Nthawi zonse zimene Mulungu wanena zimakwaniritsidwa. (Werengani Yesaya 55:10, 11.) Choncho, sitingakayikire zoti zidzukulu za Adamu ndi Hava zidzadzaza dzikoli lomwe lidzakhale paradaiso ndipo zizidzasamalira mwachikondi zinthu zonse zimene Yehova analenga. Pa nthawi imeneyo, maulosi onse amene anaperekedwa koyamba kwa Ayuda omwe anali ku ukapolo, onena kuti moyo wawo udzakhala wabwino kwambiri, adzakwaniritsidwa komaliza. Taonani zitsanzo zotsatirazi.
16. Kodi Baibulo limafotokoza bwanji chitetezo chimene tidzakhale nacho m’Paradaiso?
16 Chitetezo. Pamapeto pake, mawu olimbikitsa amene ali pa Yesaya 11:6-9 adzakwaniritsidwa komaliza. Amuna, akazi ndi ana adzakhala otetezeka kulikonse kumene angapite padziko lapansili. Sikudzakhala chinthu china chilichonse choopsa, kaya munthu kapena nyama. Taganizirani mmene mudzasangalalire nthawi imeneyo pamene dziko lonseli muzidzaliona ngati kwanu. Mudzakhala ndi ufulu wosambira m’mitsinje ndi m’nyanja komanso kuyenda m’mapiri ndi m’nkhalango popanda kuopa chilichonse ngakhale utakhala usiku. Pa nthawiyi mawu a pa Ezekieli 34:25 adzakhala atakwaniritsidwa ndipo zidzakhala zotheka kwa anthu a Mulungu ‘kukhala m’chipululu popanda chowaopsa ndiponso kugona m’nkhalango.’
17. N’chiyani chimatitsimikizira kuti Yehova adzatipatsa zonse zofunikira Ufumu ukadzayamba kulamulira dziko lonse lapansi?
17 Zinthu zochuluka. Taganizirani nthawi imene sikudzakhala mavuto monga umphawi, kuperewera zakudya, njala, kapena mabungwe othandiza anthu pa mavuto. Chakudya chochuluka chauzimu chimene anthu a Mulungu akusangalala nacho masiku ano ndi umboni wakuti Mfumu yomwenso ndi Mesiya izidzapereka chakudya chokwanira kwa anthu ake. Yesu ali padziko lapansi anasonyeza kuti akhoza kukwaniritsa malonjezo amenewa chifukwa anadyetsa anthu anjala ambirimbiri mpakana kukhuta pogwiritsa ntchito mikate yochepa ndi nsomba. (Mat. 14:17, 18; 15:34-36; Maliko 8:19, 20) Ufumu wa Mulungu ukadzayamba kulamulira dziko lonse lapansi, maulosi ngati ulosi wotsatirawu adzakwaniritsidwa: “Mulungu adzabweretsa mvula pambewu zanu zimene munabzala munthaka, ndipo zokolola za munthakayo zidzakhala chakudya chopatsa thanzi. M’tsiku limenelo, ziweto zanu zidzadya msipu pamalo aakulu odyetserapo ziweto.”
18, 19. (a) Kodi ulosi wa pa Yesaya 65:20-22 umakukhudzani bwanji? (b) N’chifukwa chiyani tinganene kuti masiku athu “adzakhala ngati masiku a mtengo”?
18 Masiku ano anthu ambiri amaona kuti n’zosatheka kukhala ndi nyumba yabwino yawoyawo kapena kupeza ntchito yabwino. M’dziko lopanda chilungamoli, anthu ambiri amaona kuti amagwira ntchito yakalavulagaga kwa nthawi yaitali koma salandira malipiro okwanira iwowo kapena banja lawo. Amene amadyerera ntchitoyo ndi anthu olemera komanso adyera. Koma taganizirani mmene moyo udzakhalire ulosi uwu ukadzakwaniritsidwa: “Iwo adzamanga nyumba n’kukhalamo. Adzabzala minda ya mpesa n’kudya zipatso zake. Sadzamanga wina n’kukhalamo. Sadzabzala wina n’kudya. Pakuti masiku a anthu anga adzakhala ngati masiku a mtengo, ndipo anthu anga osankhidwa mwapadera adzapindula mokwanira ndi ntchito ya manja awo.”
19 Kodi akutanthauza chiyani pamene akuti masiku athu “adzakhala ngati masiku a mtengo”? N’kutheka kuti mukaima pansi pa mtengo waukulu kwambiri mumagoma poganizira zaka zambiri zimene wakhalapo ndipo mwina unamera agogo awo a agogo anu asanabadwe. Ndipo ngati moyo wopanda ungwirowu ungapitirirebe, ndiye kuti inuyo mudzamwalira n’kuusiya ukupitirizabe kukula mwamtendere. Yehova ndi wachifundo kwambiri moti anatilonjeza kuti moyo wathu udzakhalanso wautali komanso wamtendere ngati mmene mtengo umakhalira. (Sal. 37:11, 29) Idzafika nthawi imene moyo wa mtengo uzidzaoneka waufupi ngati mmene timaonera udzu, chifukwa ifeyo tidzakhala ndi moyo wamuyaya.
20. Kodi zidzatheka bwanji kuti nzika zokhulupirika za Ufumu zikhale ndi moyo wathanzi?
20 Moyo wabwino. Masiku ano, matenda komanso imfa zimakhudza munthu aliyense. Tikhoza kunena kuti tonsefe tikudwala chifukwa tinatengera uchimo kwa makolo athu, womwe uli ngati matenda akupha. Mankhwala amene angatichiritse ndi dipo la Khristu lokha basi. (Aroma 3:23; 6:23) Pa nthawi ya Ulamuliro wa Zaka 1,000, Yesu ndi anthu amene adzalamulire naye limodzi adzathandiza anthu kupindula ndi nsembe imeneyi. Adzachotsa pang’onopang’ono zinthu zonse zobwera chifukwa cha uchimo. Ulosi wa Yesaya udzakwaniritsidwa, womwe umati: “Palibe munthu wokhala m’dzikolo amene adzanene kuti: ‘Ndikudwala.’ Anthu okhala mmenemo adzakhala amene machimo awo anakhululukidwa.” (Yes. 33:24) Taganizirani mmene moyo udzakhalire pa nthawi imeneyo, pamene sikudzakhala munthu wakhungu, wosamva, kapena wolumala. (Werengani Yesaya 35:5, 6.) Palibe matenda amene Yesu adzalephere kuwagonjetsa, moti nzika zonse zokhulupirika za Ufumu wake zidzakhala ndi moyo wathanzi.
21. Kodi n’chiyani chidzachitikire imfa, nanga zimenezi zimakulimbikitsani bwanji?
21 Nanga bwanji za imfa yomwe inabwera chifukwa cha uchimo? Uchimo ndi ‘mdani wathu womalizira,’ yemwe timalephera kumugonjetsa. (1 Akor. 15:26) Koma kodi Yehova amaonanso kuti imfa ndi mdani wovuta kumugonjetsa? Taonani ulosi umene Yesaya ananena: “Iye adzameza imfa kwamuyaya ndipo Yehova, Ambuye Wamkulu Koposa, adzapukuta misozi pankhope zonse za anthu.” (Yes. 25:8) Taganizirani mmene moyo udzakhalire pa nthawi imeneyo. Sikudzakhala maliro, manda kapena misozi yachisoni. M’malomwake kudzakhala misozi yachisangalalo pamene Yehova azidzakwaniritsa lonjezo lake loti adzaukitsa anthu amene anamwalira. (Werengani Yesaya 26:19.) Apatu chisoni chonse chobwera chifukwa cha imfa sichidzakhalaponso.
22. Kodi chidzachitike n’chiyani Ufumu wa Mesiya ukadzamaliza kuchita zimene Mulungu amafuna padziko lapansi?
22 Kumapeto kwa Ulamuliro wa Zaka 1,000, Ufumu udzamaliza kuchita zimene Mulungu amafuna pano padziko lapansi, ndipo Khristu adzabwezera ulamuliro kwa Atate ake. (1 Akor. 15:25-28) Anthu, omwe pa nthawiyi adzakhale ali angwiro, adzayesedwa komaliza pamene Satana adzatulutsidwe kuphompho kuja. Pamapeto pake, Khristu adzaphwanya njoka yoopsayo limodzi ndi atumiki ake onse. (Gen. 3:15; Chiv. 20:3, 7-10) Koma onse amene amakonda Yehova adzakhala ndi tsogolo labwino. Palibe mawu abwino ofotokozera mmene zinthu zidzakhalire nthawi imeneyo oposa amene Baibulo limafotokoza. Baibulo limalonjeza kuti anthu okhulupirika adzasangalala ndi “ufulu waulemerero wa ana a Mulungu.”
23, 24. (a) N’chifukwa chiyani tinganene kuti zonse zimene Mulungu analonjeza zidzakwaniritsidwa? (b) Kodi inuyo mwatsimikiza mtima kuchita chiyani?
23 Kukhulupirira malonjezo amenewa si kuwerengera madzi a mphutsi. Zonse zimene Yehova analonjeza zidzakwaniritsidwa. N’chifukwa chiyani tikutero? Kumbukirani mawu a Yesu omwe tinakambirana m’mutu woyamba wa bukuli. Iye anauza ophunzira ake kuti azipemphera kwa Yehova kuti: “Ufumu wanu ubwere. Chifuniro chanu chichitike, monga kumwamba, chimodzimodzinso pansi pano.” (Mat. 6:9, 10) Ufumu wa Mulungu ndi weniweni, moti panopa ukulamulira kumwamba. Kwa zaka 100 tsopano, Ufumuwu wakhala ukukwaniritsa malonjezo a Yehova ndipo kukwaniritsidwa kumeneku kukuonekera bwino mumpingo wachikhristu. Zimenezi zikutichititsa kukhulupirira kuti malonjezo ena onse a Yehova adzakwaniritsidwa Ufumu wa Mulungu ukadzabwera kudzalamulira dziko lonse lapansi.
24 Tikudziwa kuti Ufumu wa Mulungu udzabweradi. Tikudziwanso kuti mawu onse a Yehova adzakwaniritsidwa. Tikutero chifukwa UFUMU WA MULUNGU UKULAMULIRA PANOPA. Koma funso limene aliyense akuyenera kudzifunsa ndi lakuti, ‘Kodi Ufumuwu ukundilamulira ineyo?’ Tiyeni tiyesetse panopa kuchita zinthu monga nzika zokhulupirika za Ufumu wa Mulungu, n’cholinga choti tidzasangalale ndi Ufumu wolungamawu kwamuyaya.
Onaninso
Mphamvu Zobwezeretsa—Yehova ‘Akupanga Zonse Kukhala Zatsopano’
Panopa Yehova wabwezeretsa kale kulambira koona. Kodi m’tsogolomu adzabwezeretsa chiyani?
Tizikhulupirira Kwambiri Ufumu wa Mulungu
Yehova anagwiritsa ntchito mapangano 6 posonyeza kuti Ufumu wake sudzalephera kukwaniritsa cholinga chake. Kodi mapanganowa angatithandize bwanji kukhulupirira kwambiri Ufumu?


text: 18 M’chaka chachitatu cha Hoshiya+ mwana wa Ela mfumu ya Isiraeli, Hezekiya+ mwana wa Ahazi,+ mfumu ya Yuda anakhala mfumu.2 Hezekiya anali ndi zaka 25 pamene anayamba kulamulira, ndipo analamulira ku Yerusalemu zaka 29. Mayi ake dzina lawo linali Abi mwana wa Zekariya.+3 Iye anapitiriza kuchita zoyenera pamaso pa Yehova,+ mogwirizana ndi zonse zimene Davide kholo lake anachita.+4 Hezekiya ndiye anachotsa malo okwezeka,+ kugwetsa zipilala zopatulika,+ ndi kudula mzati wopatulika.+ Iye anaphwanyaphwanya njoka yamkuwa+ imene Mose anapanga,+ chifukwa pofika masiku amenewo, ana a Isiraeli anakhala akufukiza nsembe+ yautsi kwa njoka yamkuwayo, ndipo inkatchedwa fano la njoka yamkuwa.+5 Iye anadalira Yehova Mulungu wa Isiraeli.+ Panalibenso mfumu ina yofanana naye pamafumu onse a Yuda+ amene anakhalapo iye asanakhale mfumu, ngakhalenso amene anakhalapo iye atafa.+6 Hezekiya anapitiriza kumamatira Yehova.+ Sanasiye kum’tsatira, koma anapitiriza kusunga malamulo amene Yehova analamula Mose.+7 Yehova anakhala naye,+ ndipo kulikonse kumene ankapita anali kuchita zinthu mwanzeru.+ Anapandukira mfumu ya Asuri n’kukana kuitumikira.+8 Iye ndiye anapha Afilisiti+ mpaka ku Gaza+ ndi kumadera ake, kuyambira kunsanja ya alonda+ mpaka kumzinda wokhala ndi mpanda wolimba kwambiri.9 Tsopano m’chaka chachinayi cha Mfumu Hezekiya, kutanthauza chaka cha 7 cha Hoshiya+ mwana wa Ela mfumu ya Isiraeli, Salimanesere+ mfumu ya Asuri anabwera ku Samariya n’kuzungulira mzindawo.+10 Pamapeto pa zaka zitatu, Asuriwo analanda mzindawo.+ Anaulanda m’chaka cha 6 cha Hezekiya, kutanthauza chaka cha 9 cha Hoshiya mfumu ya Isiraeli. Chotero Samariya analandidwa.+11 Pambuyo pake mfumu ya Asuri+ inatenga Aisiraeli n’kupita nawo ku Asuri.+ Mfumuyo inakaika Aisiraeliwo ku Hala,+ ndi ku Habori+ pafupi ndi mtsinje wa Gozani, ndiponso m’mizinda ya Amedi.+12 Zimenezi zinachitika chifukwa chakuti Aisiraeliwo sanamvere+ mawu a Yehova Mulungu wawo, koma anaphwanya pangano lake,+ ngakhalenso zonse zimene Mose+ mtumiki wa Yehova anawalamula.+ Iwo sanamvere kapena kuzichita.13 M’chaka cha 14 cha Mfumu Hezekiya, Senakeribu+ mfumu ya Asuri+ anabwera kudzachita nkhondo ndi mizinda yonse ya Ayuda yokhala ndi mipanda yolimba kwambiri, ndipo analanda mizindayo.14 Choncho Hezekiya mfumu ya Yuda anatumiza uthenga kwa mfumu ya Asuri ku Lakisi, wakuti: “Ndachimwa. Siyani kundiukira. Ndikupatsani chilichonse chimene mungandilamule.”+ Chotero mfumu ya Asuri inalamula Hezekiya mfumu ya Yuda kuti apereke matalente* 300 a siliva+ ndi matalente 30 a golide.15 Ndiyeno Hezekiya anapereka siliva yense amene anali panyumba ya Yehova,+ ndiponso amene anali pa chuma cha m’nyumba ya mfumu.+16 Pamenepo Hezekiya mfumu ya Yuda anachotsa zitseko za kachisi wa Yehova+ ndi mafelemu ake, zimene iye anazikuta+ ndi golide, n’kupereka golideyo kwa mfumu ya Asuri.17 Kenako mfumu ya Asuri+ inatuma Tatani,*+ Rabisarisi,* ndi Rabisake*+ kwa Mfumu Hezekiya ku Yerusalemu. Inawatumiza kuchokera ku Lakisi+ ndi gulu lalikulu la asilikali amphamvu. Iwo anapitadi n’kukaima pangalande+ yochokera kudziwe lakumtunda,+ pamsewu waukulu wopita kumalo a wochapa zovala.+18 Kenako anayamba kuitana mfumu mofuula, ndipo kunabwera Eliyakimu+ mwana wa Hilikiya amene anali woyang’anira banja lachifumu, Sebina+ mlembi, ndi Yowa mwana wa Asafu wolemba zochitika.19 Choncho Rabisake+ anawauza kuti: “Mukauze Hezekiya kuti, ‘Mfumu yaikulu,+ mfumu ya Asuri yanena kuti: “Kodi ukudalira chiyani?+20 Iwe wanena kuti (koma ndi mawu a pakamwa chabe), ‘Ine ndili ndi nzeru+ ndi mphamvu zofunika pankhondo.’ Kodi ukudalira ndani popandukira+ ine?21 Ukudalira thandizo la Iguputo,+ bango lophwanyika+ loti munthu ataligwira kuti limuchirikize, lingamucheke m’manja. Umu ndi mmene Farao+ mfumu ya Iguputo alili kwa onse omudalira.22 Ngati amuna inu mungandiuze kuti, ‘Tikudalira+ Yehova Mulungu wathu,’+ kodi si iye amene Hezekiya+ wam’chotsera malo ake okwezeka+ ndi maguwa ake ansembe, n’kuuza Yuda ndi Yerusalemu kuti, ‘Muzigwada patsogolo pa guwa lansembe ili, la ku Yerusalemu’?”’+23 Tsopano ubetcherane+ ndi mbuye wanga mfumu ya Asuri, ndipo ine ndikupatsa mahatchi 2,000 kuti ndione ngati iweyo ungathe kupeza okwerapo.+24 Kodi ungathe bwanji kubweza bwanamkubwa mmodzi, yemwe ndi mtumiki wotsika kwambiri wa mbuye wanga,+ pamene iweyo ukuchita kudalira Iguputo kuti akupatse magaleta+ ndi okwera pamahatchi?+25 Kodi ukuganiza kuti ndabwera kudzawononga malo ano popanda chilolezo cha Yehova? Yehova weniweniyo wandiuza+ kuti, ‘Pita ukamenyane ndi dzikolo, ndipo ukaliwononge.’”26 Pamenepo Eliyakimu+ mwana wa Hilikiya, Sebina,+ ndi Yowa+ anauza Rabisake+ kuti: “Chonde lankhulani ndi ife atumiki anu m’chilankhulo cha Asiriya+ chifukwa timachimva. Musalankhule nafe m’chilankhulo cha Ayuda,+ kuti anthu amene ali pamakomawa asamve.”27 Koma Rabisake anawayankha kuti: “Kodi mbuye wanga wandituma kuti ndidzanene mawuwa kwa mbuye wanu yekha ndi kwa inuyo? Kodi sananditumenso kwa amuna amene akhala pamakomawo, kuti adye chimbudzi chawo+ ndi kumwa mkodzo wawo limodzi nanu?”+28 Choncho Rabisake akadali chiimire, anapitiriza kulankhula mokweza m’chilankhulo cha Ayuda,+ ndipo anati: “Imvani mawu a mfumu yaikulu,+ mfumu ya Asuri.29 Mfumuyo yanena kuti, ‘Musalole kuti Hezekiya akunamizeni anthu inu, chifukwa sangathe kukulanditsani m’manja mwanga.+30 Musalole kuti Hezekiya akuchititseni kudalira Yehova,+ pokuuzani kuti: “Mosakayikira Yehova atilanditsa,+ ndipo mzindawu superekedwa m’manja mwa mfumu ya Asuri.”+31 Musamvere Hezekiya chifukwa mfumu ya Asuri yanena kuti: “Ndigonjereni, ndipo bwerani kwa ine. Aliyense azidya zochokera mumtengo wake wa mpesa ndi mumtengo wake wa mkuyu,+ komanso aliyense azimwa madzi a m’chitsime chake,+32 kufikira ine nditabwera kudzakutengerani kudziko lofanana ndi dziko lanulo+ kuti mukhalebe ndi moyo osafa. Ndidzakutengerani kudziko la mbewu ndi la vinyo watsopano, dziko la mkate+ ndi minda ya mpesa,+ dziko la mitengo ya maolivi a mafuta ndiponso la uchi.+ Musamvere Hezekiya chifukwa akukunyengererani ndi mawu akuti, ‘Yehova atilanditsa.’+33 Kodi pali mulungu wa mitundu ina amene wakwanitsa kupulumutsa+ mtundu wake m’manja mwa mfumu ya Asuri?+34 Kodi milungu ya Hamati+ ndi Aripadi+ ili kuti? Ili kuti milungu ya Sefaravaimu,+ Hena,+ ndi Iva?+ Kodi yalanditsa Samariya m’manja mwanga?+35 Ndi mulungu uti pakati pa milungu yonse ya mayiko, amene walanditsa dziko lake m’manja mwanga,+ kuti Yehova athe kulanditsa Yerusalemu m’manja mwanga?”’”+36 Anthuwo anangokhala chete+ osamuyankha,+ chifukwa lamulo lochokera kwa mfumu linali lakuti: “Musamuyankhe.”+37 Koma Eliyakimu+ mwana wa Hilikiya amene anali woyang’anira banja lachifumu, Sebina+ mlembi, ndi Yowa+ mwana wa Asafu wolemba zochitika, anapita kwa Hezekiya atang’amba zovala zawo+ n’kumuuza mawu a Rabisake.


text:
Tikukuitanani Kuti Mudzaone Maofesi Athu ku United States
“Sitidzaiwala zomwe taona kuno ku Beteli mpaka kalekale.” Amenewa ndi mawu omwe banja lina lochokera kuchilumba cha Vanuatu linanena, litamaliza kuona maofesi athu ku United States. N’zomwenso anthu oposa 70 000 omwe amabwera chaka chilichonse kudzaona maofesiwa, amanena.
Kodi inuyo munabwera kudzaona maofesi athu a ku United States? Ngati simunawaone tikukuitanani ndipo tidzakulandirani mosangalala.
Kodi ku maofesiwa mudzaona zotani?
Zimene mudzaone ku Likulu la Padziko Lonse ku Brooklyn, New York. Mukadzafika kumaofesiwa mudzakhala ndi mwayi woona zimene anthu ogwira ntchito kumalowa amachita pofuna kuthandizira ntchito yolalikira yomwe ikuchitika padziko lonse. Mudzaonanso malo awiri osonyeza zinthu zosiyanasiyana zokhudza mbiri ya Mboni za Yehova. Malo oyamba anapatsidwa mutu wakuti “Anthu Odziwika ndi Dzina la Yehova,” ndipo amasonyeza mbiri ya anthu a Yehova kuyambira nthawi ya atumwi mpaka masiku ano. Malo ena anawapatsa mutu wakuti “Dzina la Mulungu M’Baibulo,” ndipo akusonyeza Mabaibulo ambiri amene ali ndi dzina la Mulungu.
Zimene mudzaone ku Likulu la Maphunziro ku Patterson, mumzinda wa New York. Mukadzafika kumalowa, mudzaona sukulu zosiyanasiyana monga Sukulu ya Giliyadi Yophunzitsa Baibulo komanso Sukulu ya Abale a M’komiti ya Nthambi ndi Akazi Awo. Mudzaonanso zinthu ndi mavidiyo osonyeza ntchito imene imachitika m’maofesi a madipatimenti osiyanasiyana monga dipatimenti yojambula zithunzi, dipatimenti yojambula mavidiyo ndi mawu, dipatimenti yoona zamalamulo ndi dipatimenti ya utumiki.
Zimene mudzaone ku Malo Osindikizira Komanso Kutumizira Mabuku omwe ali ku Wallkill, mumzinda wa New York. Mudzaona mmene Mabaibulo komanso mabuku othandiza pophunzira Baibulo amasindikizidwira, kumatidwa komanso kutumizidwa m’mipingo ya ku United States, Caribbean komanso m’madera ena padziko lapansi.
Kodi kuona malo kumatenga nthawi yaitali bwanji?
Ku Brooklyn pafupifupi ola limodzi, ku Patterson pafupifupi maola awiri ndipo ku Wallkill pafupifupi ola limodzi ndi hafu.
Kodi ndi ndani amaonetsa malowa?
Anthu amene amagwira ntchito m’madipatimenti osiyanasiyana ku Beteli. Amaona kuti kuonetsa anthu malowa ndi mbali ya ntchito yawo yophunzitsa anthu padziko lonse. Mu May 2014, anthu amene ankagwira ntchito m’malo onse atatuwa anali oposa 5,000 ndipo 3,600 mwa anthuwa anaphunzitsidwa kuti azionetsa anthu malowa. Anthuwa amagwiritsa ntchito zinenero pafupifupi 40 poonetsa malowa.
Kodi munthu amapereka ndalama zingati kuti aone malowa?
Munthu amaona malowa kwaulere.
Kodi ndi a Mboni okha amene amaona malowa?
Ayi ndithu. Anthu ambiri amene amadzaona malowa si a Mboni. Anthu omwe ndi a Mboni komanso omwe si a Mboni akadzaona malowa, amadziwa zambiri za mmene ntchito ya a Mboni za Yehova ya padziko lonse imayendera.
Mayi wina wachisilamu nthawi ina anakaona malo ku Patterson. Atamaliza kuona malowa ananena kuti: “Ndikanakonda ndikanakhala ngati inuyo. Zikomo kwambiri pondisonyeza ulemu waukulu chonchi.”
Kodi ananso amaloledwa kuona malowa?
Kwambiri. Ndipo zimene ana angaone zikhoza kukhudza moyo wawo wonse. Munthu wina wa ku United States amene anakaona nawo malowa dzina lake John, analemba kuti: “Ana amene tinakaona nawo malowa sasiya kunena zinthu zosangalatsa zimene anaona. Tisanakaone malowa, sankadziwa kuti moyo wa pabeteli ndi wotani. Koma panopa ali ndi cholinga chofuna kukatumikira pabeteli.”
Kodi n’zotheka kuona maofesi a Mboni za Yehova omwe ali m’mayiko ena?
Inde n’zotheka. M’mayiko onse kumene kuli maofesi athu, anthu amaloledwa kuona malo. Ngati mukufuna kudziwa kumene kuli maofesi athu m’dziko lanu, tsegulani tsamba lakuti Maofesi ndi Kuona Malo. Tidzakulandirani ndi manja awiri mukadzabwera kudzaona maofesi athu.
Onaninso
Kodi Kuofesi ya Mboni za Yehova Kumachitika Zotani?
Alendo amaloledwa kudzaona maofesi athu. Tikukupemphani kuti inunso mupite kukaona zimene zimachitika kumeneko!


text:
Changelog Kusinthidwa pa 14 / 05 / 2015 : Version 2.0 - New VC Battery, Avionic, NAV pofika-GPS, Autobrake, Kuwala, Deice, mafuta Pump ndi jenereta masiwichi, Master kuchenjeza, maso TCAS, magetsi zida udindo, FMC, mafuta tsamba, EICAS, Callouts, atsopano kumene / m'ma mpando VC maganizo ndi reworked dongosolo magetsi. Zina ndichimodzimodzi atsopano ndege mphamvu pomwe ndi Bob Chicilo.
Model analengedwa Gmax ndi pafupifupi cockpit ndi mwambo phokoso repaints awiri oti: Royal Air Force, French Air Force, German Air Force, kamera. Zikuphatikizapo zosintha la ndege chitsanzo ndi maganizo anawonjezera kamera kuchokera 22 April 2015. Tsatanetsatane likupezeka pa http://oldpat.e-monsite.com
Zochitika zenizeni
The Airbus A400M ndi asilikali onyamula katundu ndege zinalengedwa ndi Airbus mosalekeza ndipo akuyembekezeka kulowa pakati 20,123 ndi 20,144. Panopa umalamulidwa ndi mabuku atatu a 174 m'mayiko osiyanasiyana: Germany, France, Spain, United Kingdom, Turkey, Belgium, Luxembourg ndi Malaysia. South Africa wakhala nayenso zimafika dongosolo lake ndi Chile sanali adzikonzenso kalata yake chapachiyambi cha cholinga. Cholinga ndi yothandiza kapena m'malo fleets alipo, kukalamba lopangidwa American C-130 Hercules kapena C-160 Franco-German Transall.
Malangizo a kasinthasintha wa injini ya
tsatanetsatane A ndikofunika: lingaliro DBE (pansi pakati Zipangizo), ndiko kuti "tsamba pansi pakati injini." Lililonse mapiko theka, malangizo a kasinthasintha wa injini pa injini onse Zinasintha, kayendedwe kunsi kwa masamba zomwe zimachitika pakati injini pa za pakati pa mapiko, kuti otaya mpweya wa masamba ndi anaikira.
kasinthidwe izi anasankhidwa makamaka kuchepetsa asymmetry kuti kumachitika vuto la injini kulephera, makamaka za galimoto kunja (chimene chafala pa ndege asilikali mu holo ya ntchito). Komanso akukhudza ambiri: khama kupatula pa mapiko a, ngati n'kotheka thandizo dongosolo. Komanso kukula kwa kulowerera wakhala yafupika chifukwa malangizo yaw zochepa ngati injini kulephera, kuchepetsa m'mbuyo. mbali ziwirizi mpata imapanga wamkulu osiyanasiyana kapena kunyamula zolemera payload kwa yofanana carburant50. The injini anayi kwenikweni ofanana, koma injini ziwiri zili ndi zida kusintha malangizo a kasinthasintha wa Injiniyo a.
Mosiyana ndi An-70 ndi An-22, A400M sagwiritsa ntchito injini, zapaderazi lalikulu la injini Chirasha Chiyukireniya, phindu kuuluka bwino potsatira njira ndi kuchepetsa ndi kulemera ndi kuvuta apamwamba. (Source Wikipedia)


text:
JUNE 2, 2014
RUSSIA
Mlandu Wokhudza Anthu Ena a Mboni za Yehova Mumzinda wa Taganrog ku Russia Ukupitirirabe
Anthu 16 a Mboni za Yehova akhala akuimbidwa mlandu ku khoti lina mumzinda wa Taganrog, mpaka m’mwezi wa May 2014. Umenewu ndi mlandu woyamba m’dziko la Russia kuti anthu azikakamizidwa kusiya zimene amakhulupirira powazenga milandu. Munthu wina yemwe ali m’gulu la anthu amene akuimbidwa mlanduwu anati: “Sakufuna kuti ndizichita zosiyana ndi ena. Komanso sakufuna kuti ndiziuza ena uthenga wa m’Baibulo. Sindikudziwa kuti zitha bwanji.”
Akuluakulu a boma la Russia akupotoza dala malamulo adzikoli oletsa chinthu chilichonse choopsa. Kuyambira mu 2009, akuluakuluwa akhala akuchitira nkhanza kwambiri anthu a Mboni za Yehova pofuna kuwasokoneza kuti asamalambire Mulungu momasuka. Bambo Victor Zhenkov omwe ndi loya amene akuimira a Mboni za Yehova pa mlanduwu anati: “Ndakhala ndikuunika milandu yomwe a Mboni za Yehova akhala akuimbidwa pa zaka zapitazi ndipo ndaona kuti akuluakulu a boma akungodana ndi a Mboniwa.” Akuluakulu a boma m’dera la Taganrog akuchitira nkhanza kwambiri anthu a Mboni za Yehova ndipo zikungokhala ngati chipembedzo cha Mboni n’choletsedwa m’derali, ngakhale kuti a Mboni analembetsa chipembedzo chawo ku boma la Russia m’chaka cha 1992. Zimene akufuna akuluakulu a boma a m’dera la Taganrog n’zodziwikiratu. Wa Mboni winanso yemwe akuimbidwa mlanduwu anati: “Munthu wina wofufuza milandu ananena mosapita m’mbali kuti: ‘Ukangosaina pepala loti wasiya chipembedzo cha Mboni za Yehova, basi mlanduwu watha, sitikuvutitsanso ndipo uzipita kwanu.’”
Oweruza a khotili akhoza kugamula kuti anthu 16 a Mboni amene akuimbidwa mlanduwa ndi olakwa. Izi zingachititse kuti alipitsidwe chindapusa, agwiritsidwe ntchito mowakakamiza kapenanso aikidwe m’ndende. Ngati khoti lingapereke chigamulo chimenechi ndiye kuti anthu sakhalanso ndi ufulu wolambira Mulungu momasuka m’dziko lonse la Russia. Anthu onse a Mboni m’dzikoli adzakhudzidwa chifukwa nawonso akhoza kuimbidwa mlandu ngati atapezeka akulambira Mulungu. Mayi Alyona Borodina, omwe ndi loya winanso amene akuimira a Mboni za Yehova pa mlanduwu anati: “Akuluakulu a boma akuvutitsa kwambiri a Mboni za Yehova. Mabuku a Mboni akuikidwa m’gulu la zinthu zoopsa. Ngati khoti lingagumule kuti buku linalake ndi loopsa, ndiye kuti lingawonongedwe potsatira chigamulo cha khotilo. Munthu wina wolemba mabuku anati: ‘Ngati angayambe kuwotcha mabuku ndiye angayambenso kuwotcha anthu.’ Apa zikuonekeratu kuti akuluakulu a boma la Russia akusokoneza kwambiri ufulu wolambira.”
Pali chiyembekezo chakuti woweruza milandu adzapereka chigamulo chomaliza pa nkhaniyi m’mwezi wa June 2014. Anthu a Mboni za Yehova padziko lonse lapansi komanso anthu ena omwe amalimbikitsa ufulu wolambira ali ndi chidwi ndi zomwe khoti ligamule.


text:
Kodi M’poyenera Kuti Akhristu Azigwiritsa Ntchito Njira Zakulera?
Yankho la m’Baibulo
Yesu sanalamule anthu amene amamutsatira kuti azibereka ana kapena ayi. Ndipo palibe mtumwi wa Yesu ngakhale m’modzi amene analamula anthu kuti azibereka ana kapena asamabereke. Komanso m’Baibulo mulibe vesi ngakhale limodzi limene limaletsa anthu kugwiritsira ntchito njira zakulera. Koma mfundo yomwe imagwira ntchito pa nkhani imeneyi ndi ya pa lemba la Aroma 14:12. Lembali limati: “
Chotero aliyense wa ife adzayankha yekha kwa Mulungu.”
Choncho, mwamuna ndi mkazi wake ali ndi ufulu wosankha ngati akufuna kukhala ndi ana kapena ayi. Ngati iwo asankha kuti akhale ndi ana, angasankhenso okha kuti akhale ndi ana angati komanso nthawi imene akufuna kukhala ndi anawo. Ngati mwamuna ndi mkazi wake asankha kugwiritsa ntchito njira zakulera zomwe sizingachititse kuti achotse mimba, umenewo ndi ufulu komanso udindo wawo. Palibe munthu amene ayenera kuwauza zochita pa nkhaniyi.—Aroma 14:4, 10-13.